Ҳайдар Хоразмий (XIV-XV аср) | www.ziyouz.uz\nБош саҳифа Ўзбек шеъриятиЎзбек мумтоз шеъриятиҲайдар Хоразмий (XIV-XV аср)\nҲайдар Хоразмий (14-асрнинг охири — Хоразм — 15-асрнинг 1-ярми) — шоир. Ўзбек мумтоз адабиёти намояндаларидан бири. Ҳаёти ва ижоди ҳақида маълумот Давлатшоҳ Самарқандийнинг «Тазкират уш-шуаро», Алишер Навоийнинг «Мажолис ун-нафоис», «Муҳокамат ул-луғатайн» асарлари ҳамда ўзининг «Маҳзан ул-асрор» достонида берилган.\nҲайдар Хоразмий асосан Хоразмда яшаган ва оғир ҳаёт кечирган. Бирмунча вақт Ҳиротда темурийлардан Умар-шайхнинг ўғли Султон Искандар (15-аср) саройида яшаган. Туркий ва форсийда шеърлар ёзган, девон тузган. Низомий Ганжавийнннт «Маҳзан ул-асрор» асарига «Гулшан ул-асрор» номи билан туркий тилда жавоб ёзиб (1409—14), Султон Искандарга бағишлаган. Асар сюжети ва ғоявий йўналиши жиҳатидан ҳам Низомий достонига яқин, вазни ҳам бир хил — арузнинг сареъ баҳрида ёзилган. Ҳажми 639 байт.\nАсар Низомийникидан фарқ қилиб, аввал ҳикоя, сўнг шу ҳикоядан келиб чиқадиган хулоса ва фикрларни умумлаштирувчи боб билан таъминланган. Ҳайдар Хоразмий бу асари билан ўзбек адабиётида шеърий ҳикояни ривожлантирган. Кўпчилик ҳикояларида олижаноб инсоний фазилатлар тарғиб қилинган, меҳнат ва меҳнат аҳли улуғланган. Достонда марказлашган давлат ва одил ҳукмдор ғояси илгари сурилган; ахлоқ-одоб, меҳнатсеварлик, сахийлик, ростгўйлик тарғиб этилган.\n«Гулшан ул-асрор» ўзбек эпик шеърияти тарихида муҳим ҳодиса ва туркий тилдаги ахлоқий-фалсафий достончиликнинг йирик намунаси бўлиб, туркий тилнинг бойлиги, қудрати ва кўркини намойиш қилди ҳамда ўзбек-озарбайжон адабий алоқалари ривожига муносиб ҳисса бўлиб қўшилди. Асарнинг қўлёзма нусхалари Лондон, Париж, Вена, Қозон кутубхоналарида, фотонусхалари Ўзбекистон Фанлар академияси Шарқшунослик институтида сақланади.\nУмр чу қатъ этти адам манзили,\nСўзга рақам урди қаламнинг тили.\nСўз гуҳари билгучи саррофи роз,\nБўлди билиг натъида мансуби боз.\nЖилва қилиб сўз насақи ичра завқ,\nШавқу талаб бўйни уза солди тавқ.\nИшқ бу ҳангомада урди нидо,\nҒайбу шаҳодатқа ёйилди садо.\nИлму маҳал тобтию, қилди зуҳур,\nШуъла уриб партавидин солди нур.\nҚут ичида неким эрди ниҳон,\nБарча бу қудрат била бўлди аён.\nСолди адад сояи тахрорини,\nСифрға топшурди ўз изҳорини.\nБўлди адад снфр ўти ломии,\nСифр бўлиб жифр эвининг жомии.\nНуқта билан нуқта топиб имтизож,\nҚўйди алиф фарқина шоҳона тож.\nТушгач алиф қоматининг сояси,\nТопти ҳам-ул сояни ҳамсояси.\nТож алиф, нуқта алиф зиллини,\nИсми алиф лом алиф маънини.\nБўлди бу бир нуқта муаммойи ғайб,\nНуқта неким нуқтаи туғройи ғайб.\nНуқта бўлиб ҳарфқа сифрул хитоб,\nҲарф бўлиб нуқтаға уммул-китоб.\nАбжади таъриф қилиб издивож,\nМаърифат арқомина берди ривож.\nАйлади имло назари кўзга кўз,\nДоира бирла улониб сўзга сўз.\nУлфат ила бега уланди алиф,\nВуқуъсидин қофия топти радиф.\nМахзани асрор бу рамз эрди, бил,\nНотиқа бу кўзгудин ўрганди тил.\nМундин улошилди мураттаб томом\nСифр сафи ушбу дурур вассалом.\nОқил муни илму одам деди,\nБарча улуқ исмдин аъзам деди.\nОқил агар сўз била сўзни ёпар,\nОриф ўшул сўзда ўзини топар.\nУлки билур сўз гуҳари қийматин,\nСўзда топар сўзлагувчининг отин.\nАҳли назар шевасини сўз билур,\nНури басар мевасини кўз билур.\nСўз кўзидур улки кўрар ҳолни,\nЎз сўзидур улки сўрар қолни.\nСўзда кўзу сўзлагучида назар,\nЙўқ эса сўз кўзлагучида хабар.\nЗоҳиру ботин хабари сўздадур,\nЎзгада йўқ, ҳар неки бор ўздадур.\nУл кишиким топмади сўз ганжини,\nҚилди ҳабоу ҳадар ўз ранжини.\nКимки назар манзаридин юмди кўз,\nҚўймади мерос ўзидин ғайри сўз.\nУмри гаронмоя чу бўлғай талаф,\nСўз дурур сўз дунёда қолғай халаф.\nБир кеча ғам бирла эдим ҳамнафас,\nМунису дамсозим ул эрдию бас.\nКўз ёшидин бода, бағирдин кабоб,\nДурди дилим нуқлу фиғоним — рубоб.\nҚайдағи андешаларим жўш уруб,\nБир йўли бошдан-аёқ оғўш уруб.\nОҳи жигарсўз сунуб дасти зўр,\nНолаи дилсўз қилиб шарри шўр.\nСийна пур аз дарду бало хонидин,\nСер бўлиб ўз юраки қонидин.\nДард сепиб эски жароҳатға туз,\nШўришу шўробаси тинмай ҳануз.\nШамъ сифатлик юраким шуълазан,\nДуд — бошимда, оёқимда — лаган.\nЖон тиламай бир йўли тан сиҳҳатин,\nЎйлаки тан гўру кафан суҳбатин.\nКўзума кенг дунё бўлиб тангу тор,\nРўзи қиёматни кўриб ошкор.\nҲар даму ҳар лаҳза бир ўтқа ёниб,\nҒояти йўқ оташ била ўртаниб.\nЎт ичида қақнуси бечоравор,\nНолаи жонсўз тузиб сад ҳазор.\nҲар нафасоҳанг қилиб бир наво,\nДунёда ҳар лаҳза солиб юз садо.\nУмр ўтуб кўрмайин уйқуда туш,\nНолаларимдин уюмай қурту қуш.\nЧархи фалак ташна бўлиб қонима,\nДуняи дун қасд қилиб жоним-а.\nСабр бйносини бакуллий бузуб,\nҲосили йўқ умрдин уммид узуб.\nТойири андеша уруб болу пар,\nФикр аёқи бирла кезиб хушку тар.\nГоҳ малак авжида тайрон этиб,\nГоҳ фалвк буржида сайрон этиб.\nГоҳ тилаб дарди дилима даво,\nГоҳ сўруб ранжу ғамима шифо.\nМен бу дам тоса билан тамсаниб,\nҒайрат ачиқ устида берди наҳиб.\nНеча бу бесабрлиқ, эй носабур,\nЭр керак эмгак била тобса ҳузур.\nБанду бало дунёда эрга тушар,\nМунча бало эр кишига не бўшар.\nЭр эсанг эрдек юрагинг тишлагин,\nКечган эранларнинг ишин ушлагин.\nТут ғаму меҳнат била кўнглунгни хуш,\nОқил эсанг марҳаму дармонинг уш!\nОми сифат бўлма фароғатпараст,\nХас бикин бўл оёқ остинда паст.\nСабр ила Айюбқа ҳамдаст бўл,\nЖураъсининг сарқутидин маст бўл.\nСидқ намозин қилур эрсанг адо,\nЮсуфи Сиддиққа қил иқтидо.\nАҳлу бало силсиласиндин нахуст,\nМаснадинг асбобини қилғил дуруст.\nГар юрагинг суст эса, меъданг заиф,\nБўлма сан ул шевалик элга ҳариф.\nМаъниси йўқ лофни қўй, эй фузул,\nРақсга шойиста дегул беусул.\nҚисса узун қилма, кўтарма алам,\nТорт бу даъви рақаминға қалам.\nЗарра киму кунга ҳаводорлиқ,\nСен киму ул дурга сазоворлиқ.\nЛойиқ эмассен бу шараф буржина,\nМуштари бўлма бу гуҳар дуржина.\nМоя қани ким тиласанг судини,\nБилсанг ишинг ғояти беҳбудини.\nЙўлға қадам қўймаки, бегонасен,\nСилсила тебратмаки, девонасен.\nЧунки эшиттим бу бузургона сўз,\nТушти вужудимға бир ўт ўздин-ўз.\nТелбалигим тутти димоғим йўлин,\nТўлғади бу нағма қулоғим йўлин.\nТортти аввал пояи ҳушёрлиқ,\nЖон кўзина сурмаи бедорлиқ.\nАтса уриб нотиқа мустаъжали,\n«Ярҳакамаоллоҳ»,— деди жон тили.\nБош чиқариб ишқ кўнгул жайбидин,\nБошлади сўз нусхаи лорайбидин.\nЗавқу ҳавас тилга равонлиқ бериб,\nСўз дамина руҳ фишонлиқ бериб.\nГарчики андиша отин сурди рахш,\nФикр бу таркибга боғлади нақш.\nАродаким тушти бу гулбонг тез,\nНотиқа «лаббайк» уриб қилди хез.\nМаънии бикр олди юзиндин ниқоб,\nЖилва қила бошлади хуш беҳижоб.\nЖоми сабуҳий қилибон рафъ шарм,\nСоқийи ғайб айлади ҳангома гарм.\nТушти ҳаробат ичида ҳойу ҳўй,\nСолди менинг кўнглума бу гуфтугўй.\nМен тағи мастона чоғим чоғладим,\nСўз юзин очтиму белим боғладим.\nЁйдим улус ичра бу жоми сафо,\nИкки жаҳон халқина урдум сало.\nКимгаки бор иштаҳи, эттим ҳалол,\nҚурсогина тушти бу жоми зулол.\nҲазм қило билмаса кўб емасун,\nКуч била ҳалвони аччиқ демасун.\nМенки бу ният била урдум қадам,\nЖон тамури учини қилдум қалам.\nХос кўнгул нақдидур ушбу рамуз,\nҒавсда кўрсатма гуҳарни ужуз.\nАқл тенгиз эрдию андиша — кон,\nЎртасида гавҳари маъни ниҳон.\nЖон тиши бирла қозиб ул конни,\nҚилдим ўзум ғавс бу Уммонни.\nУл киши қўйғай чу Низомий бу ганж,\nҚозғана олғай гуҳари даст ранж.\nЙўқ эса ҳар муфлису бедастгоҳ,\nҲеч топа билгайму бу махзанға роҳ.\nГанж иёси кон ила дарё керак,\nЖумлаи асбоби муҳайё керак.\nБерса неким издаса ҳар жавҳари,\nХарж била ўксумаса гавҳари.\nҲар нечаким сочса, яна қилса жўш,\nБаҳрасидин бойиса жавҳарфуруш.\nГар тиласанг сайъ била бу сифат,\nСайъинг эрур зарраи бемаърифат.\nЭр назариндин очилур эр кўзи,\nЭр нафаси бирла юрур эр сўзи.\nҲукм била донада бордур шажар,\nФаслиға келтурса егайлар самар.\nТўкмаса деҳқон арақи пойи бел,\nМевасининг фойдасин топмас эл.\nТарбияту саъй қилур боғбон,\nТоза бўлур мева берур бўстон.\nУл ким эрур руҳу Қалиму Халил,\nТобмади бевоситаи Жабраил.\nЙўлни қуловуз бирла топса бўлур,\nРамзни ҳикмат билан топса бўлур.\nПир дами етса қуруған ўлук\nРуҳ топибон тирилур билгулук.\nУлким эрур нашъу намосиз жамод,\nБоғламағай номасиға эътимод.\nГарчи қилур табл ўзидин хуруш,\nЛек урар тош қозон ўртуқли жўш.\nКи дағи бордур улуқ болу пар,\nБорму ҳумо хосиятиндин асар.\nУлким урур лоф бу даъви била,\nРост керак даъвиси маъни била.\nАввал анга муъжизатек сўз керак,\nЁ кўрубон англағутек кўз керак.\nСўз била ҳам бўлса не бўлғай эди,\nМендин очун сўз била тўлғай эди.\nСўзда керак маънию маънида завқ,\nСўзлагучида сўз учун дарду шавқ.\nОраға кирса маҳаки имтиҳон,\nСўз иёри бўлур улдам аён.\nБу не фусун, бу не афсонадур,\nБу не ун нағмаи мастонадур.\nТутти жаҳон замзамаи Ҳайдарий,\nТўлди садо гунбази нилуфарий.\nКИТОБ ЁЗИЛИШИНИНГ БАЕНИ\nЭйки бу маънида талабгорсан,\nТебран агар воқифи асрорсан.\nБорғанича йўлдур улуқдин улуқ,\nБошдин-оёқ келгулику борғулуқ.\nГарчи сенга асру йироқтур бу дам,\nРағбат этар бўлсанг эрур бир қадам.\nҚилғин эранлартек ўзунгни фидо,\nОшиқу Мажнунға етар бир садо.\nҒафлат ишин ақл этарсенки не?\nНукта била нақл битарсенки не?\nУрма ўз олинда бу девор каж,\nСотма иёр аҳлина меъёр каж.\nИшқ этагин қўйма, агар борса бош,\nБошни қочирмағил агар ёғса тош.\nДурр кони қимматки, бутундур садаф\nКон ичида лаълға борму шараф.\nШиша агар қилмаса шабнамни банд,\nСеҳр ила кўргайму эди у газанд?\nУлким, эрур ишқ била тийнати,\nНетсун анга жону жаҳон зийнати.\nУлким эрур ҳамнафасу руҳи пок,\nТан тақи бирла бўлурму ҳалок.\nУлким эрур завқ ичида маскани,\nТалҳ этабилғайму кудурат ани.\nИшқ фидосина балодин не ғам,\nСарзанишу жавру жафодин не ғам.\nЭйким, ишинг йўқ бу маломат била,\nКет йўлунга хайру саломат била.\nҒолия севгучи димоғинг қани?\nАнбари сорони нетар гулхани?\nСудин агар уркса саҳро қуши,\nСу билур мавжни дарё қуши.\nДард керак жондаки кўргай сафо,\nМеъда керак токи сингургай бало.\nСувға балиқ, ўтқа самандар керак,\nҒамға муҳибб, дардға Ҳайдар керак.\nЭй, ким, эрур қурсоғинг усру заиф,\nБорки бу мажлисда дагулсен ҳариф.\nЭйки, қўярсан аёғинг йўлда чаб,\nБу йўл эрур боштин-аёқ, булажаб.\nҚўрқар эсанг қилма ўзингга ситам,\nЙўқки бош устинда бўлур ул қадам.\nЙўлда турур юз маҳаки имтиҳон,\nЗахми парокандаю ниши ниҳон.\nПУЛИНИ ЙУҚОТГАН КИШИ ҲИКОЯТИ\nФорсда бир фориси чобуксувор,\nШаҳр ичида қилур эрди гузор.\nФўтасида боғлиғ эди неча\nФута била солди йўл узра,\nХулқи фаровон эди-ю, аммо йўл,\nКелган изи бирла талай ёнди ул.\nЙўлға чорлаттию урди навид,\nТобмайин ул нақдини узди умид.\nДедиким:— Эй қодиру парвардигор,\nБорчанинг асрори санга ошкор.\nТобмасун ул неча дирамдин насиб,\nСаййиду муфтию фақиру ғариб.\nУл дам очирғанди анго бир фузул\nКим, бу кишилар эрур аҳли қабул.\nДунё булар бирла эрур ободон,\nБўлмасун ул тоифадин бошқа жон.\nСен не сабаб бирла бу сўзлар дединг,\nҲеч нима ул элга раво кўрмадинг.\nДеди: бу ярмоғин итурган фақир,\nҚўй бу насиҳатни, дегул дилпазир.\nСаййид олиб хумсқа қилғай ҳисоб,\nМуфти эвургай масала беҳижоб.\nТоки агар тобса фақиру ғариб,\nҒайбдин эрди десалар бу насиб.\nОмии содиқ дили парҳезкор,\nТобса ойтгайким, эй парвардигор.\nБизга ҳалол эт, иясина савоб,\nДунёда-ўқ ҳар-бирина ўн жавоб.\nХарж қилиб эвда яроғи била,\nЕгай они ўғли ушоқи била.\nБилгил, аё косиби соҳиб аёл\nКим, санга эрликда эранлик ҳалол.\nУлки тузар шаръи била дунёни,\nТенгри ҳабибим деб айтти они.\nРостлиқ устида тарозуни туз,\nРостлиқ асбобини сақла тўкуз.\nЭгри озар, тўғри ўзар, эй фалон,\nТузлуқ эт, тангрини кўр дар миён.\nРост, керак одамиға эътиқод,\nЭгри киши тобмади ҳаргиз мурод.\nАрратек эт базл кейин илгари,\nТеша бикин йўнма ўз-ўзинг сари.\nБўлма харидор била сахт рўй,\nҚилма забунларға қатиқ гуфту гўй.\nЯхши-ёмон ким, не керак бир бил,\nШайхдин айруғини тазвир бил.\nҲар неки сотсанг букун, эй ҳушёр,\nҲам санга-ўқ сотқай ани рўзгор.\nУл кишиларким, бу дўкон туттилар.\nСудини сармоядин ўксуттилар.\nБўлмағил ўздин ғаниларға ҳасуд,\nЎзгага соғинма зиён, ўзга суд.\nТенгри неким берса ризоманд бўл,\nБерганига қонеу хурсанд бўл.\nБўлма ужуз олиб оғир сотқучи,\nУнга кебак, сиркага су қотқучи.\nҲар ким эрур йиғмоғ учун қаҳтхоҳ,\nВориси мерос олур аввал гуноҳ.\nУлки ғани, улкй тавонгар эмас,\nҚисматидин ортиқу ўксук емас.\nБерган олур, кийгану еган қолур,\nОртуғини душман алина солур.\nСоқла амонат била ўртоқ ҳақин,\nОртуқ авжлама дўкон тупроқин.\nХожаки ортуқси тамаъ қилса суд,\nМоясидин ювғай илик зуд-зуд.\nХожаким ўртоқлиқ, этар ихтиёр,\nБўлса керак боркашу пардадор.\nЎлмаса ўртоқлиқ ичинда фиреҳ,\nБоғламаса кишида оғрини гиреҳ.\nОдамиға тажриба доя этар,\nРостлиғ эр ўғлина моя этар.\nБЎЗ ТЎҚУВЧИ КАМПИР ВА БАЗЗОЗ ҲИКОЯТИ\nКуфада бир пири ладуний сабақ,\nСайр эта бозорга қўйди аяқ.\nМаъни била ганж, вале тангдаст,\nТим ичида кирди-ю қилди нишаст.\nХожаи баззоз анга рў-барў,\nБилгувчи савдо ишини мў-бамў.\nОллида ҳар жинсдин ажноси хос,\nЎзгадин ўзгача топиб ихтисос.\nСарф қилиб умр тижорат била,\nҚилни ёрар эрди басорат била.\nТоки ўшул ҳол ичида бир ажуз,\nБўйи ики қат бўлиб, арқоси кўз.\nБўйи боши раъша била беқарор,\nДам уруши, йўл юриши мурдавор.\nНе кўзида нуру, не оғзинда сўз,\nДунёсидин қўйнида бир вусла бўз.\nБўзни бу баззозға бердиким:— Ол!\nҲарне баҳо бўлса, илгима сол!\nКўрди бу баззоз бўзини очиб;\nПурғуради бир неча тукук сочиб.\nКим момуғи пасту ипидир йўғон,\nБўзчи ошуқуб не керак тўқуғон.\nТўнға ярамаски, бўятса киши,\nЮвса худ онжоқ эрур анинг иши.\nКўнглаку иштонға чу лойиқ дегул,\nҲарна баҳо бирла мувофиқ дегул.\nҚайси харидорға бўлсун писанд,\nҚайда топойин мунга мен бир лаванд.\nХожа сўзина қилибон эътимод,\nКесди ажуз ўз тўъмасидин умид.\nДедиким:— Эй хожаи соҳибкарам,\nЧархи фалак гардишидин ема ғам.\nТулмену бечораю соҳиб аёл,\nОжизу мискину пароканда ҳол.\nСаъй қилиб бердум икки ҳафта жон,\nТо санга келтурдим ани бу замон.\nБир сурук ўғлон ушоқум хору зор,\nЙўлға боқиб телмуродур интизор.\nҲарна десанг тенгрига солдум сани,\nҲар не баҳо бўлса узотқил мани.\nГаз била ҳам келтуриб ул бўзни кам,\nБерди анга хожа бир-икки дирам.\nТортиб аёқ устида турлук малол,\nЙиқла-қўпа ўз эвина борди зол.\nБилгулади бўзни ул абдоли роҳ,\nКўз учидин ёш тутиб кийнахоҳ.\nКелди бўз олмоға биров ногаҳон.\nДеди ким:— Эй хожа, равон бўл, равон!\nБўз керак андоқки катондин фиреҳ,\nБўлмағай андин бу жаҳон ичра беҳ.\nИнчка, нозик доғи ҳамвору пок,\nБўлмасун иплигиндин ҳеч айбнок.\nХожа не бўз берса харидор яна,\nАйблар айтур бўзининг барина.\nХожа айиттиким:— Узатма сўзунг,\nБўз берайин кўрмамиш аввал кўзунг.\nКим момуғи пилладин ортуқ зариф,\nИплиги катон ипидин ҳам латиф.\nПухтаю ҳамвор тўкулғон бўзи,\nКўрмак арусидин ориғроқ юзи.\nКўрмас эгоч бўлди харидор лол,\nТоблади-ю, қилди баҳосин савол.\nУрди баҳосини тенгиздин теранг,\nСотти ўшул бўзни катон бирла тенг.\nПири муҳаққақ кўриб ул турлу ҳол,\nКелди сотиқчи қошина бемалол.\nДеди:— Бу сандуқ ичида, эй фалон,\nБергил ижозат, кирайин бир замон.\nКим тиласанг саъй била сарбасар,\nТобмағайсен дунёда мендин асар.\nЗоҳиру ботин била ошуфта мен,\nМўъмин эгач кофири нуҳуфта мен.\nМунча савомеъғаки қилдим гузор,\nСаъй била тобмади нақдим иёр.\nҲар неча кездим бу улуқ дунёни,\nҚутби мукаммал сени кўрдим, сени.\nБўзким эрди момуғи худ бесафо,\nИплиги бетобу ўзи бўрё.\nСенким анго бир нафас эттинг назар,\nБўлди катондин ҳам доғи мўътабар.\nКим момуғи била тенг ўлди йипак,\nСуфталиғи ровшану ҳамвортак.\nЛол бўлиб хожаи ошуфта дил,\nҚолди хижолат эвинда мунфаъил.\nЖазб қилиб тобти муаммо кушой,\nУрди неким ҳосилина пушти пой.\nЭмдики бозор эрур гарму тез,\nСуду зиёнида бўл, эй субҳхез.\nКом била тобсанг доғи бозорни,\nБир йўли куйдурма харидорни.\nХожаки ортуқси тамаъ қилди суд,\nМоясидин ювгай илик зуд-зуд.\nЭй ким улустин ёшурурсен ҳисоб,\nМуҳтасиб уртукли қилур эҳтисоб.\nҲарнаким ўксутсанг олур чоғда тарх,\nАрз куни борчани тенгшар бу чарх.\nҒайб миёнчиси чу ҳозир турур,\nБарча тафовутқа аваз текурур.\nУлки берур мевага бу таъму ранг,\nКўрмасу билмасму тарозуда санг?\nУлки берур кўзга бу нашъу намо,\nКўзчига билмасму недур муддао.\nЎртададур киф нуқл кифи,\nҚалбни кимдин ёшурур сайрафи.\nАрпа экиб, буғдой урурман теган,\nКўрмадук ошлуғичини буғдой еган.\nТуз бўлибон тилни тузуклукда оч,\nТушса дағи теша емас туз йиғоч.\nОдамиға яхши қилиқтур биҳишт,\nЕтти тамуғдин батар ул хўи зишт.\nСуд кўруб қилма зиёнинг унут,\nСудни савдода зиён бирла тут.\nХайр этагина узун тут қўлунг,\nМўру малаҳдин аяма сорқутунг.\nЖомда шарбат нечаким бўлса кам,\nЕрга тўкар журъани соҳиб карам.\nҲар неча торожи хазон кўрса раз,\nЕрга тўкар атласу иксуни хаз.\nХуштур эронларга карам давлати,\nУлса доғи ўлмас эмиш ҳиммати.\nҲОТАМ ТОИ ҲИКОЯТИ\nҚофилаи бир арабдин магар,\nҚилди бани Той ҳашамина гузар.\nЙўл озикиб ўткали қўрқуштилар,\nҲотами Той турбатина тушдилар.\nҚофиланинг ўртасидин бир фузул,\nДеди:— Қим-эй Ҳотами соҳиб қабул.\nДунёда номус ила қилдинг маош,\nЯхши отинг бўлди карам бирла фош.\nЧун санга меҳмонбиз, эй соҳиб карам,\nҲар нечук эт, бизни оғирла бу дам.\nСўзладию турбатина тикди кўз,\nРост ҳануз оғзинда эрди бу сўз.\nКим, теваларинда семизроқ бири,\nБўлди сақат кўргин эранлар сири.\nБўлди йигит сўзлаганидин хижил,\nҚўп тегура бошлади Ҳотамға тил.\nКим карамин кўрга бу ҳоли била,\nИўлчин оғирлар киши моли била.\nХалқ теди:— Хожа тилинг боғлағил,\nҚўй бу фузуллуқни адаб соқлағил.\nУл кеча алқисса не ким хосу ом,\nЕдилар ул бисрак этини тамом.\nЧун ёруди субҳу саҳар урди дам,\nТикди Хўтан хисрави олтун алам.\nБоқса йироқтин кўринур бир ғубор,\nЧиқти аросиндин бир уштур сувор.\nЕл киби жомозасини елдируб,\nБир сара бисрак тева ёндоштируб.\nАйри йўқ ўлган тевадин бир туки,\nЭт била этмак тўла бисрак юки.\nҚофила халқики муни кўрдилар,\nҚелмагининг кайфиятин сўрдилар.\nДедиким:— Ушбу кеча Ҳотам ўзи,\nКирди тушумизга ёшариб кўзи.\nБизга хабар бердики, бир меҳмон,\nКелдию мандан тилади базла хон.\nБир тева бурч олдим алардин деди,\nУл теванинг белгуларин сўзлади.\nБизни ошуқтурдики, ҳам дар замон,\nТонг бошида кўчқусидур карвон.\nҲеч нимага боқмай итикрак сурунг,\nУл тевасининг ўзина еткурунг.\nКўрди эгин ул тева учун малол,\nУзр, қўлунгким манга қилсун ҳалол\nУлки саховоттин урур бўлса дам,\nКўргузур эрликда саботи қадам.\nЖумлаи мазҳабда сахийдур Вали,\nБарча сахийларнинг имоми Али.\nТенгри азалдин бери очмиш бу хон,\nУнга юзу юзга мингу бирга ўн.\nКимки бир экса, ўзи минг топар,\nБарча маойибни саховат ёпар.\nБухл азиз одамини хор этар,\nЭл кўзида ит киби мурдор этар.\nУлки тилар хайр учун дастгоҳ,\nСен ани билгилким эмас хайрихоҳ.\nЭмдики кечмас қаро пулдин кўнгул,\nГанж тоғи тобса сен апдин тўнгул.\nБой дегул сен дираминг бор эса,\nФақир ғанидур караминг бор эса.\nМуфлиси озода ғанимоя бўл,\nЙўқки йилонлар (ни) йиғнаб доя бўл\nЯрим аёқ ошки топарсан насиб,\nЯрмини берки есун бир ғариб.\nМеъда тамуғиким эрур душманинг,\nТўймағусидур агар ичса қонинг.\nҲар нимаки тонг тилаки юрт учун,\nЎздин ўғурлаб ўзунгга бергу ун.\nСарф қил ортуқини сарроф эсанг,\nДардин дафъ айла агар соф эсанг.\nЧун қаро туфроқдин эрур ногузир,\nТанга не атлас, не катон, не ҳарир.\nҲар неча тун бўлса тўра ўпранур,\nУпрамаған хулқу карам тўнидур.\nУлки бу хилъатқа сазовор эрур,\nТалаб киши Ҳайдари каррор эрур.\nОдам атонғонга мурувват керак,\nОрифуоми(ға) футувват керак.\nСарвтек озода бўлу росткор,\nЁ ўрику олма бикин мевадор.\nНафъ текур барчаға ёмғур бикин,\nЁ тенгиз ўртасида жўмдур бикин.\nБордиру бермас, не едурур, не ер.\nЎзи била гўргаму элтур, не дер?\nЭрди Сулаймон бу улус султони,\nБудур улус, сўрки Сулаймон қони?\nЙиғди Фаридун ҳашаму молу ганж,\nНени олиб борди бажуз дарду ранж.\nГар ўзин онглатмаса бу хонасўз,\nЭртагилар демагай эрди бўғуз.\nХор қилур эрни бўғузунг ғами,\nШум бўғузин бўғса, узор одами.\nЧархки, қон бирла тилар гардишин,\nҚўймағай эл кўнгли учун ўз ишин.\nГарду ғуборики сочар ер юзи,\nБир қаросочнинг юзидур ё кўзи.\nСунбули тарким сочар, ул мушки ноб,\nТоки не соч рангидин олди хизоб.\nКўрди қаро ерда санамлар юзин,\nНаргис ўшал сурмадин очти кўзин.\nКимки нечук йиғди анингдек қўяр,\nОртиқ усурган қусар, итлар тўяр.\nОлмоқу бермак била хуштур жаҳон,\nОлғину бергинки, будур қути жон.\nМулк эрур дилбару соҳиб жамол,\nЭй хуш агар тобмаса эрди завол.\nБир неча кун дунёда жон хушлуғи,\nСалтанат эрур бу жаҳон хушлуғи.\nХуш кўринуб эл ичида эътибор,\nКом дилу кавкабау ихтиёр.\nЙиғмоқ учун барча талабгор эрур,\nҚўймоғу кетмак иши душвор эрур.\nЙиғса бўлур дузд ниҳон бўлмаса,\nДилкаш эрур боғ хазон бўлмаса.\nХуш нимадур умри бақоси қани?!\nШоху гадо бирла вафоси қани?!\nДавлату иззат эрур, эй хожа бош,\nОқибатул амр бузарлар маош.\nГарчи хуш оянда эрур молу жоҳ,\nБўлмаса, эй дўст, маолингда чоҳ.\nКўрмакка хуштур бу йигитлик гули,\nКелмаса сўнгра қарилиқ ғулғули.\nДунёда ким кулди хуш, эй ҳушёр,\nКим сўнгида йиғламади сад ҳазор.\nҚайси кўнгилким нафас урди шод,\nЕлга совурди кулини тундбод.\nКим, ётибон тинч эвинда бир замон,\nКим шабихун урмади ушбу жаҳон.\nТсбрагали бу фалаки тунхў,\nТўқтамайин эврулоду бош қуйу.\nМунча туман қонки тўкар беқиёс,\nТўймадию тўлмади бу етти тос.\n…Боғла бу вайронадин, эй пир, рахт.\nҚилма тирикликни ўз-ўзунга сахт.\nПир тағайюр била қилди итоб,\nСилкиб, ачиқ устида берди жавоб.\nБизки бу йўл устида ўткучи биз,\nУйла келдуку яна кетгучи биз.\nМенки раҳм жавфида эрдим чунин,\nНе сен эдинг анда, не руҳул амин.\nРизқ иёси ёзу кузу ё қиш,\nВоситасиз қилди мени парвариш.\nУлки ёнар ўтни гулистон қилур,\nЭмди тоғи қиш совуқини билур.\nФақру фано давлатида ул ғани,\nҚилмади муҳтож сенга, токи мани.\nГар тамаъ этсам сенга сендин батар,\nРизқ доминда кезайин дарбадар.\nЭй бу сияҳ ҳол ичида шуҳрарбанд,\nЎғри кибин бошдан-аёқ дар каманд.\nҲар сўнгакинг бандида юз минг гиреҳ,\nСилсилау банду зиреҳ дар зиреҳ.\nТоки ажал келса нечук қилғосен,\nҚой бирини қатъ қило билғосен.\nКелди бу сўз шоҳға беҳад оғир,\nТийра бўлиб дедиким:—Эй тошбағир.\nСанки, қилурсан манга бу сарваниш,\nСен нечук ўлғайсан агар тушса иш.\nПир табассум қилибон урди жўш,\nТўтиси учтиго қафас қолди бўш…\nШоҳ бўлиб сўзлаганидин ҳижил,\nҚўбтию кетти эвина мунфаъил.\nБу не даму бу не сифат жон бериш,\nБу не юрумак, бу не осон юриш.\nЎзгаларга ўхшамас абдол иши,\nҲаргиз алар таврина етмас киши.\nШарбати — хуноба, ғизо — дарду ранж,\nСурати вайронаю маъниси — ганж!\nГарчи кезар чиркину урён ўзи,\nЛафзи иборатсиз айитқон сўзи.\nАнгласа ҳар рамзида минг сирри бор,\nКим, билур ул рамзни жуз бирубор.\nБир даме Исо дамидин чошни,\nКим, тешар олмас бикин тошни.\nКўктагилар титрар алар зарбидин,\nСурма қилурлар аёғи гардидин.\nҲамдамию ҳамнафаси бори ишқ,\nҲам атоси, ҳам аноси ёри ишқ.\nПешалари заҳмату сидқу вафо,\nШевалари ҳиммату завқу сафо.\nИлму амал баҳсу жадалдин кетиб,\nМўмину куффор била сулҳ этиб.\nМаҳв кўнгул лавҳидин ало-вало,\nТай қилибон пок кати-ул само.\nҲолоту томот алардин мажол,\nМолию мустақбал аларга чу ҳол.\nДарс ичида Хизр била ҳамсабақ,\nЖуэ эвида Исо била ҳамтабақ.\nМазҳари ояти каломи Карим,\nМазҳари ахлоқи сифоти қадим.\nХОРУН БИЛА БАҲЛУЛ ҲИКОЯТИ\nБир кеча Хорун била Баҳлули маст,\nБўлди хилофат эвида ҳамнишаст.\nДеди халифаким:—Аё пири роҳ,\nТахт иёси тожвари бесипоҳ.\nЎзга яланг тутма аёғинг изи,\nҲайф бу давлатни топар ер юзи.\nСурма қилур арш изинг туфроқин,\nКафш кийу қилма тобонингни қин.\nГул юзини қилма тикон бирла неш,\nКафш кийу қилма табонингни реш.\nПир деди:— Кафшни ким сақласун,\nКим аёғим кафш била боғласун?\nДеди халифа:— Берайин қул санга,\nСақламага кафшни тобшур анга.\nПир деди:— Эй шоҳи олий нажод,\nҚорни очиб не есун ул номурод.\nДеди халифа:— Берайин тўшасин,\nЯхши майин қилайин гўшасин.\nСўзлади Баҳлул жавоби фасиҳ:\n— Кафш нетар арш юрушлук Масиҳ\nУлки алойиқни қилибтур талоқ,\nАнга тааллуқ била не иттифоқ?\nМунча аломатқа бир кафш учун,\nСурфа қилурмуки элинсам кучун.\nКафшим эрур ушбу ёрилмиш табон,\nХилъатим уш эски ямоқлиқ чапон.\nТожи хилофат — бу пароканда соч,\nМеъда — вазир, ул тоғи пайваста оч.\nОлами ашбоҳ менинг кишварим,\nЗомири арвоҳ менинг лашкарим.\nТахтгоҳим эски зиёрат боши,\nМаснаду фармиш улулар мафраши.\nҒайб тажаллиси ҳамоғуши ноз,\nИшқ мураббийси нигоҳдори роз.\nЖуъ эвида кашфи ҳақойиқ жалис,\nСамт ичида ҳалли дақойиқ анис.\nФақрда ҳамхирқа Масиҳо била,\nЖамъ қилиб қатрани дарё била.\nБаҳр киби мавжзан ало хамуш,\nГанжтек эгинда вале хок пўш.\nНеча бу гофил, кўнгул охир уён,\nКўзунгни оч, бир тоғи боққин буён.\nЎлдунг эса вақтидур эмди тирил,\nСўзга кетур бор эса оғзингда тил.\nТашна эсанг бир оёқ ол, нўш қил,\nСен таги жонинг бор эса, жўш қил.\nЕлдай пешоҳанг миниб сорбон,\nЮклади шабгир била корвон.\nЙўлп ёмон чўлдиру манзил йироқ,\nНеча юкунг бўлса, енгил яхшироқ.\nҲар ким эрур тақвию тоат била,\nБўлса керак фақру қаноат била.\nҲирсу ҳавас, нафсу ҳаво бўйнин уз,\nФақру қаноатни ризо бирла туз.\nНафсни ҳақ берганига рози эт,\nУл амолини ўзина қози эт.\nИтлиги тутса сўнгак олдинда қўй,\nҚийнаки, емак бу турур, ёю тўй!\nУл киби доим тиласа кўнгли қут,\nСен тоғи ассор сифат ишга тут.\nБир-бир этиб хайри намоллиқларин,\nОлинда қўй барча ямонлиқларин.\nГар худ эсанг пўладу шаҳватпараст,\nЭски ёмонлиқ била цил пойбаст.\nКўз юмуб орқангда юрутур чу ниш,\nҲаргиз анинг райи била қилма иш.\nМунча йил одам чоғидин то бу дам,\nБарчаға бозий берадур якқалам.\nТўкти у бўканг ичагингнинг қонин,\nДўст соғиндингму отанг душманин.\nКўргузур ўзин кишига меҳрибон,\nКўз юмуб очқунча қилур қасди жон.\nОдамиёт ёғи яроғин билур,\nЭвдаги душманға не тадбир қилур,\nҲийла била олию алдоғи кўб,\nМакру дағо тўни била бўйи хўб.\nГоҳ ибодат била тушқай йўлунг,\nВаъзу насиҳат била тутқай қўлунг,\nШуъбадалар бирла этиб чашм банд,\nБергай ул иш бирла санга ришханд.\nБерди эсанг эвда анга ихтиёр,\nҚолмади бир жавча сенга эътиб©р,\nБарча эвингни ўзига мункатур,\nЎзга қачон ҳеч кишини сангатур.\nОтки юрур ёзида ёйў қиши,\nУқламағунча тутолмас киши.\nНафсни қилғил ҳамул оттин тамнз,\nСақлама ул ёзида асру семиз.\nОт семизи бир добон ошқач ҳарар,\nЭти яроқ бўлса юришга ярар.\nБўлса риёзат била нафсинг йироқ,\nЙўл кишисира қани андоқ улоқ.\nОлдинг эса нафс элиндин инон,\nБорки, санинг бўлди бу икки жаҳон.\nУл кишиларким бу улоқ миндилар,\nБарча йўл эмгакларидин тиндилар.\nКўз юмуб очқунча кезиб ер юзи,\nЎз еридин тебрамагантек ўзи.\nБорму бу тан маркабидин яхшироқ,\nНақа аёқлиқ киши бошлиқ бироқ.\nҲеч киши кўргайму жаҳон халқида,\nХожа яёқ кезгаю, от йилқида.\nБилгин, эй солик, муни, бас билгулик,\nБарча ибодат бошидур бу сулук.\nЭтма ҳар иш қилмоқ учун ер керак,\nЕр (бу) турур ишламакка эр керак.\nЙўл будур охир қани девонае,\nЙўлга қадам урғучи фарзонае.\nУрса ҳарифона бадоу шинохт,\nИкки жаҳон нақдина бир тахту бахт.\nҲар балога солмаса ўз гавҳарин,\nСақласа ўз поясида лангарин.\nЭй шараф ичра икки оламға тож,\nЕтти фалак маснадунгга, бир давож.\nТахти хилофатға сазовор сен,\nДоираи нуқтаи паргорсен.\nҲимматинг ул ергаки силкар этак,\nАжз ила лоилмалано дер, малак.\nАқл эса сендурсен анинг махзани,\nИшқ эса жонингдур анинг маскани.\nАндаки сен йўқ эдинг, эй жон-жон,\nҲеч нима ҳам йўқ эди, билгин аён.\nХилқат асосиндағи бу тору пуд,\nВосита сен бўлдингу тобти вужуд.\nҲар не тааюнгаки жон бердилар,\nҲосилини сенда нишон бердилар,\nИсм десам, айн мусаммоси сен,\nЗот десам, ҳарфи муаммоси сен.\nҚуту қаноат йўлидин олти кун,\nКавну макон бўлди бу икки очун.\nҚирқ сабоҳ устида ҳикмат эли,\nҚилди хамир ушбу вужудинг гили.\nОлами суғро сену кубро — будур,\nДурри самин сен-сену дарё — будур.\nСендадур ул ганжки, топмас ўзунг,\nСен сену сен ғофилу кўрмас кўзунг.\nБир нафас ўзунг била машғул бўл,\nМашғулалардин бори маъзул бўл.\nФикр аёғи бирла сафар қил даме,\nҒайб қазосина гузар қил даме.\nҚайдаки етсанг ўту бўлма муқим,\nКим эрур андин бори нозу наим.\nСайъ қилиб ҳар неча борсанг йироқ,\nҲар биридур бир-биридан яхшироқ.\nБилким эрур сайру сулук асли бу,\nУшбу сафар сонидадур тағнаму.\nАвд қилиб тобсанг ўшул сайрдин,\nАнглағосенким бу улуқ дайрдин.\nСен сену сен мақсаду мақсуду бас,\nСендин эрур борчаси мавжуду бас. ‘\nСен тўлун ойсену тунингдур чу миғ,\nВаҳки, ўзунгни танимассен дариғ.\nШишани солғилки ушолсин тамом,\nКўрган ичинда не қолур, вассалом,\nШом нафас чектию субҳ урди дам,\nҚолди аро ерда шафақ муттаҳам.\nЗулфини кести бути хуршидрўй,\nТўлди мажолис ичида гуфтугўй.\nБоғлади ул ғамза аро ерда роҳ,\nБўлди ялғон кишидин божхоҳ.\nҚилди нидо гулйан ичида насим,\nЗилзила-тул соати шайун азим.\nМенки назора била солдум назар,\nКўз учидин боқтиму қилдум гузар.\nСўзда итурдим хабарин англамай,\nҲарфда топдим ўзуни тингламай.\nСен доғи ҳиммат била урғил қадам,\nСайру сулук ичра кўтарма алам.\nҲиммат ул эрга назарлар қилур,\nХор соғинмаки асарлар қилур.\nБир нафас эй, дунё ишидин малул,\nОқил эсанг қил бу насиҳат қабул.\nСийнада савдо уруғин экмагин,\nҲиммат этагиндин илик чекмагин.\nҲеч нимага тегмасанг, эй дўст, даст,\nҲиммат аёғинда бўл, эй дўст, паст!\nЭр кишига ҳиммат агар бўлса ёр,\nОқибатул-амр муродин топор.\nЭр киши эмгакта тетикроқ бўлур,\nШиша неча синса итиқроқ бўлур.\nҚолмас оёқ остида дурри ятим,\nҚиммати ўксурму неча синса сийм?\nТегса бутун лаълдин элга футуҳ,\nСинса муффариҳдуру тафриҳи руҳ.\nЎтқа ёқар анбари сорони шоҳ,\nТо исидин тоза бўлур боргоҳ.\nКуймаса мажлис ичида шамъ шом,\nБўлмас эди меҳрга қойим мақом.\nКимгаким эш бўлмаса пеш уфтод,\nҲеч киши ҳеч иш била топмас кушод.\nТажрибасиз эрмудир, эй ҳамнафас,\nТажрибадур эрга мураббию бас.\nҲар ғалат эр ўғлига бир панд эрур,\nЎз ғалатин билса хирадманд эрур.\nЭр керак ўз жаъдасини ёзмаса,\nБорса тақи йўлға, ёниб озмаса.\nҒафлат ўлумдур, тақи навмид ўлук,\nҒофилу навмид недур билгулук.\nОқил эсанг бўлғил умид устида,\nСуд бил, эй дўст, қасид дастида.\nҲар неча кунким фалак этгай ситез,\nҚилма забунлар киби азми гурез.\nШуъбадалар ғайбта бордур ниҳон,\nБир чоғи бирла кима қолди жаҳон.\nҚилма билуклик била кўнглунгни реш,\nКим, биладур хору гулу нўшу неш.\nТо ҳаракат қилди фалак гардиши,\nҚолмади жовид ғам ичра киши.\nАйн ҳаётиким эрур ул аён,\nХизр берур зулмат ичинда нишон.\nҲар ғаму меҳнатки кўринур газанд,\nЯхши кўрар бўлсанг эрур судманд.\nМеҳнат эвиндаги жигархорлар,\nФақр йўлиндаги талабгорлар.\nДард йўлинда қўюнгиз устивор\nСабру таҳаммул қадамин роствор.\nБеғалат этмаки будур роҳи рост,\nМен нетайин токи недур анга хост.\nҲар неки таҳқиқ бўлубтур манго,\nБарчасини бир-бир айиттим санго.\nҚобил эсанг яхши қабул эт нафас,\nМақбулу муқбилға бир ҳарфи бас!\nАндаки бу азм ила йўндум қалам,\nШоҳ дуоси била урдум рақам.\nОчтим анинг мадҳина бу яхши фол,\nФотиҳаси хотимаға келди дол.\nБўлди маонида кўнгул нақшбанд,\nЖон тилп гулбонгни қилди баланд.\nЖилва қила бошлади рози нуҳуфт,.\nХотирам андеша била бўлди жуфт.\nНомаи сарчашмасина тушди жўш,\nБулбули маҳбус кўпарди хуруш.\nГанж эшигин очти иноят қўли,\nБошлади тавфиқ ҳидоят йўли.\nГанжнишин орифи соҳиб сарир,\nГанжучининг кунжидан урди сафир.\nТашнасифат бўлдим аёғинда паст,\nЖураъсидин қилди димоғимни маст.\nБу қаро тупроққа қилиб журъарез,\nЛутф била тутти қўлумники, хез!\nТурк зуҳуридур очунда бу кун,\nБошла улуқ йир била туркона ун.\nРост қил оҳанги «Наво»ю «Ҳижоз»,\nТуз ётуғон бирла шудурғунни соз.\nТурк сурудини тузук бирла туз,\nЯхши аёлғу била кўкла қўбуз.\nСўзда менинг таврум эрур дилписанд,\nТабъға гулқанд кибин судманд.\nМен битиган хат била йўнғил қалам,\nМен юруған йўл била урғ’ил қадам.\nЧиқма изимдинким, эрур жаъда рост,\nйўл юрумак бор эса кўнглунгда хост.\nГанжни сен соқлоки бедорсен.\nАрсада сен-сен бугун, ул шаҳриёр\nКим, санга бердук баримиз ихтиёр.\nСендин адаб бирла бу бел боғламоқ,\nБиздин адаб қоидасин сақламоқ.\nСендин аёқ босмоқу биздин нуфус,\nТенгридин илҳому ҳунардин жулус.\nЧун назари ғайб ёрутти чироғ,\nПартавидин бўлди мунаввар димоғ.\nТопти кўнгул кулбаси нуру сафо,\nБерди ҳунар тахтина нашъу намо.\nМенки пишурдим бу лазиз ошни,\nШайх Низомийдин олиб чошни.\nШайх Низомий дамидин жон топиб,\nМаънисидин ёрлиғу бурҳон топиб.\nҚўптим эса, ўпти элимни билиг,\nГанжфишонлиқ била очтим илиг.\nКелдим этаклаб гуҳари шоҳвор,\nҚилса қабул ўз қўлидин шаҳриёр.\nЖўбсали бўлса сочайин анча дур,\nЎйлаки бўлсун етти иқлима пур.\nДунёда чун Ҳайдари соҳиб ҳунар,\nКим, жаводи мунча туганмас гуҳар.\nҲарнеки қозғандиму йиғдим тамом,\nҚилдим олиб сийпағучиға ҳаром.\nОшин ичиб ўтини сўндурмангиз,\nСуфра бошидин иёсин сурмангиз.\nМол иёсиндин аяманг бир дуо,\nФотиҳа такбир йиборинг манго.\n← Аввалги Аввалги Байрамхон (1500/05-1591)\nКейинги → Кейинги: Нишотий (XVIII аср)


Ёшлар тарбиясида долзарб масала » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Ёшлар тарбиясида долзарб масала\nБугунги кунда бундай таҳдидлар ёшларнинг қарашлари уларнинг қизиқиш ва истакларини ўрганиб ва улардан жонли восита сифатида фойдаланиб, ўзларига маъқул бўлган йўналишда ўзгартириш, диний экстремизм, зўравонлик каби бузғинчи ғояларни сингдиришоммалашиб бормаоқда.\nАхборотнинг кўлами шу қадар кенгайиб кетдики, унга нафақат тармоқлараро, балки ҳудудлараро чегара қўйиб бўлмаяпти. Ахборот алмашишнинг қулой воситаси, шубҳасиз, интернет тизимидир.\nБугунги кунга келиб, интернетда турли бузғинчи ғояларни тарғиб этувчи, муборак ислом динини ёмонотлик қилиб кўрсатувчи, террористик ғояларини тарғиб этувчи саитлар ва ижтимоий тармоқлар сони ошиб бормоқда.\nАчинарлиси, шундай ахборот ҳуружларни таъсирига тушиб қолаётган, ундан азият чекаётганларнинг аксарияти ёшлардир. “Оммавий маданият” ниқоби остида ахлоқий бузуқлик ва зўравонлик, индивидуализм, эгоцентризм ғояларини тарқатиш, неча минг йиллик анъана ва қадриятларимизга тахдидлардир.\nШу боис ёшлар тарбияси эътибор бизнинг бугунги кундаги кечиктириб бўлмас ўта муҳим вазифаларимздан биридир.


20 ноябр куни Ўзбекистонда ҳаво ҳарорати 17 даражагача кўтарилади 19-11-2021, 15:50 | Zamin.uz\n15:50 / 19.11.2021\nГидрометеорология хизмати маркази эртага, 20 ноябр куни қандай об-ҳаво кутилаётганини маълум қилди. Унга кра Тошкент шаҳрида ҳаво ўзгариб туради, ёғингарчилик кутилмайди. Кечаси ва эрталаб туман тушиши мумкин. Шамол шарқдан 3-8 м/с тезликда эсади. Ҳарорат кечаси 2-4 даража совуқ, кундузи 8-10 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутилмайди. Баъзи жойларга туман тушади. Шамол шарқдан 7-12 м/с тезликда эсади. Ҳарорат кечаси 3-8 даража совуқ, кундузи 5-10 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Баъзи жойларга туман тушади. Шамол шарқдан 7-12 м/с тезликда эсади. Ҳарорат кечаси 0-5 даража совуқ, кундузи 10-15 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, ёғингарчилик кутилмайди. Баъзи жойларга туман тушади. Шамол шарқдан 7-12 м/с тезликда эсади. Ҳарорат кечаси 1-6 даража совуқ, кундузи 8-13 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик кутилмайди. Баъзи жойларга туман тушади. Шамол шарқдан 7-12 м/с тезликда эсади. Ҳарорат кечаси 2 даража совуқ-3 даража илиқ, кундузи 12-17 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик кутилмайди. Баъзи жойларга туман тушади. Шамол шарқдан 7-12 м/с тезликда эсади. Ҳарорат кечаси 1-6 даража совуқ, кундузи 5-10 даража илиқ бўлади.\nРеспубликанинг тоғли ҳудудларида ҳаво ўзгариб туради, ёғингарчилик кутилмайди. Баъзи жойларга туман тушади. Шамол шарқдан 7-12 м/с тезликда эсади. Ҳарорат кечаси 5-10 даража совуқ, кундузи 0-5 даража илиқ бўлади. “Замин” янгиликларини “Одноклассники”да кузатиб боринг\nO‘zbekistonda yanvar—oktabr oylarida qancha nikoh qayd etilgani ma’lum bo‘ldi\n24-11-2021, 12:44, Jamiyat\nShuhrat Maqsudov: "Hakamlar haqida mavsum davomida gapirmadim..."\n24-11-2021, 22:04, Sport\n24-11-2021, 19:13, Iqtisodiyot\n"Nasaf" final yo‘llanmasini Olmaliqda qanday qo‘lga kiritdi? (video)\n25-11-2021, 10:19, Sport\nЯнгиликлар » Ўзбекистон » 20 ноябр куни Ўзбекистонда ҳаво ҳарорати 17 даражагача кўтарилади\nDam olish kunlari kutilayotgan ob-havo ma’lumoti


Россия Сурия бўйича АҚШ билан алоқани тўхтатганини маълум қилди\n07:33 / 08.04.2017\nРоссия мудофаа вазирлиги Пентагонни Сурия бўйича "қайноқ линия" ёпилишидан хабардор қилди. Бу ҳақда Россия вакили генерал-майор Игорь Конашенков маълум қилди.\n"Пентагонга ҳарбий-дипломатик каналлар бўйича Россия мудофаа вазирлигининг алоқанинг "қайноқ линияси" каналлари меморандуми доирасида амал қилган фаолиятнинг тўхтатилиши ҳақидаги нотаси юборилди", деб айтди Конашенков.\nУнинг айтишича, АҚШ элчихонасидаги ҳарбий атташега меморандумнинг 8 апрель соат 0:0дан бошлаб амал қилиши тўхтатилиши ҳақидаги нота топширилган.\nРоссия ва АҚШ ўртасида Сурияда парвозлар хавфсизлигини таъминлаш бўйича меморандум 2015 йил октябридан амал қилган. Томонлар унинг бажарилиши масалалари бўйича ишчи гуруҳнинг видеоанжуманларини мунтазам ўтказиб келганлар. Охирги шундай алоқа 24 март куни бўлиб ўтганди.\nКремлда маълум қилинишича, меморандум АҚШ Сурия авиабазасига ракета зарбаси бергандан кейин ўз маъносини йўқотди. Ўз навбатида, Пентагонда қайноқ линия бўйича алоқа "барча томонлар учун фойдали эканлиги" айтилди ва Россия билан алоқалар давом эттирилишига умид билдирилди.\nРоссия АҚШ Сурия меморандум


Навоийни англаш йўлида. «Ислом нури», 15.06.2013 – Davronbek's blog\nPosted on June 15, 2013 August 12, 2013 AuthorDavronbekLeave a comment\n— Қори ака, Алишер Навоий ҳазратларини буюк шоир ва давлат арбоби сифатида яхши таниймиз. Лекин у зотнинг диний олим, тасаввуф аҳлидан эканликлари ҳақида умумий маълумотларни биламиз холос. Ҳадис, фиқҳ, ақида ва тасаввуфда устозлари ким бўлган?\n—Менга ҳурмат кўрсатиб, буюк зот ҳақларида ўз фикрларимни билдиришга имкон берганингиз учун ташаккур. Ҳазрат Навоий ижоди уммонга қиёс. Ўзбекман деган ҳар бир инсон бу уммон дурларидан баҳраманд бўлиши шарт. Катта истеъдод, салоҳият эгаси, миллатимизнинг фахри, ўзбек адабий тилининг асосчиси Алишер Навоийнинг ҳаёт ва ижодлари ҳақида гапириш ҳам катта масъулият талаб қилади.\nАлишер Навоий ижодларини Қуръони карим, ҳадиси шариф, Ислом тарихи, араб тилининг фасоҳату балоғатини билмасдан ўрганишлик мутлақо мумкин эмас. Навоийшунос олимларга ҳурмат сақлаган ҳолда шуни айтаманки, шоирнинг ижодини шарҳлаш, шеърдаги мажоз ва ташбеҳларни тушуниш учун аввало диний саводхонлик етарли бўлиши керак. Навоий «Насойимул муҳаббат» асарида устозлари Жомийдан ушбу ҳикматни келтирадилар: «Ал мажазу қантаратул ҳақиқаҳ» (яъни, мажоз, образли тафаккур ҳақиқатнинг кўпригидир).\nАлишер Навоий катта диний олим, фақиҳ, нақшбандия тариқатининг мутасаввуфи бўлганлар. Қуръони каримни ёдлаган, қалбларига жойлаган зот эдилар. У кишининг ҳар бир байтларида бевосита ва билвосита Қуръони карим ва ҳадиси шарифдан олинган хулосалар мажозий услубда баён этилади.\nЯъни, ҳар биримизга амри маъруф – яхшиликка чақириш ва наҳйи мункар – гуноҳлардан қайтариш ҳар биримизга фарзи айндир. Кимки буни тарк этса унга бахтсизлик етади.\nЯъни, араб каломида жуда фасоҳатли бўлган зотлар мўъжиз низом – Расулуллоҳ (алайҳиссалом) келгач сўз айтишга ожиз бўлиб қолдилар. Қуръон инсоннинг сўзи эмасди, ваҳий эди. Пайғамбар (соллаллоҳу алайҳи васаллам) ҳадисларини етказгани учун Навоийнинг сўзи улусни тутди.\nАлишер Навоийнинг «Насойимул муҳаббат» асарларини ўқиш шоирнинг ижодини тушунишга калит бўлади. Бу китобда 770 нафар авлиё зотнинг ҳаёти ва фаолияти ҳақида маълумот берилган.\nНавоийнинг «Сирожул муслимийн» асарида Ислом асослари шеърий усулда баён этилган. «Тарихи анбиё ва ҳукамо» асарида пайғамбар ва ҳакимлар тарихи дақиқ ҳикоялар билан келтирилган. Энг саҳиҳ ҳадислардан 40 тасини саралаб олиб, унинг мазмунини бир рубоийда талқин қилиб, «Арбаъин» («40 ҳадис») асарини ёзганлар.\n— Ҳазрат «Вақфия» асарларида ўзлари қурдирган иморатлар вақфи ҳақида ёзадилар. Мирхонднинг «Равзатус-сафо», Зайниддин Восифийнинг «Бадоеъул вақое» асарларида Навоийнинг хайрия ишлари ҳақида маълумотлар берилган. Алишер Навоий бой киши бўлса-да, «мен закот беришга қодир бўлмасдим» деб ёзадилар. Чунки қўлларига келган бойликни доимо муҳтожларга хайр қилиб юборардилар.\nЗайниддин Восифийнинг «Бадоеъул вақое» асарида келтирилишича, Навоий 369 масжид, 20 мадраса қурдирган, 2 канал қаздирган. Бу ишда ҳатто ўзлари иштирок этганлар. Хондамирнинг қайд қилишича, Алишер Навоий ўз маблағлари ҳисобидан Ҳиротда ва мамлакатнинг бошқа шаҳарларида бир неча мадраса, 40 та работ, 17 масжид, 10 хонақоҳ, 9 ҳаммом, 9 кўприк, 20 га яқин ҳовуз қурган ёки таъмирлаттирганлар. Улар орасида Ҳиротдаги «Ихлосия», «Низомия» мадрасалари, «Халосия» хонақоҳи, «Шифоия» тибгоҳи, Қуръон тиловат қилувчиларга мўлжалланган «Дорул-ҳуффоз» биноси, Марвдаги «Хусравия» мадрасаси, Машҳаддаги «Дорул-ҳуффоз» хайрия биноси ва бошқа ноёб меъморлик ёдгорликлари бор.\n«Бадоеъул вақое»да келтирилишича, Ҳиротга «Ҳидоя» китобидан таълим бериш учун Самарқанд шаҳридан борган фақиҳ олимни ҳеч ким кутиб олмай, марҳамат кўрсатмагандан сўнг ҳазрат Навоийга учрашни маслаҳат беришган экан. Навоий бу воқеадан хабар топгач, «Низомия» мадрасаси яқинидаги ўз ҳовлиларини самарқандлик фақиҳга бўшатиб берган эканлар.\n— Алишер Навоий асарларидаги ёр образини баъзилар илоҳий ишқ тажаллиси деб билса, баъзилар Навоийнинг аёлга нисбатан севгиси ифодаси деб баҳолайди. Айримлар эса Навоий асарларида ҳам Илоҳ, ҳам аёл севгиси мавжуд дейди. Айни битта ғазални турли олимлар турлича шарҳлашганини ҳамучратамиз. Сизнинг фикрингиз қандай?\nНавоий асарларинини зоҳиран тушунмаслик керак. Унинг ботинини англаш учун инсонда исломий илмлар ҳам бўлмоғи лозим. Масалан, ҳазратнинг\nбайтларининг зоҳирини олиб, майхўрлар ўзларига шиор қилиб олишлари ҳам мумкин. Лекин, унинг ботиний маъноси умуман бошқачадир. Бу ердаги май — маърифат, иймон, Яратганга бўлган ишқдир. Навоий тажоҳили орифона санъатини ишлатиб, ўз қалбларига мурожаат этмоқдалар: Май ичиб, юзларинг тим-тим, қизариб кетдими? Ёки Унинг ишқида ёниб, чўғга айландингми? Ёки:\nматлаъли ғазалларини руҳий тарбия уламолари шундай шарҳлайдилар: Алишер Навоий ёшликларида Расулуллоҳ (соллаллоҳу алайҳи васаллам)ни туш кўрадилар. Ўшанда Расул (алайҳиссалом): «Мен яна келаман», деган эканлар. Ўша ҳолатни, гул юзли Муҳаммад алайҳиссаломни соғиниш асносида ушбу ғазал ёзилган.\nАлишер Навоий Аллоҳ таоло инсонни азизу мукаррам, ашрафул махлуқот қилиб яратганлиги учун уни ҳурмат қилиш Яратганга муҳаббатнинг белгиси деб эътиқод қилганлар. Инсоннинг ҳусни ҳам Аллоҳ таоло яратган буюк санъат намунасидир. Бу буюк қудратини таъриф этишда эса ҳеч қандай шаҳвоният бўлиши мумкин эмас. Зеро, Навоий «Маҳбубул қулуб»да хослар ишқига таъриф берганидек, «ул пок кўзни пок назар била пок юзга солмоқдур ва пок кўнгул ул пок юз ошубидин қўзғолмоқ ва бу пок мазҳар воситаси била ошиқи покбоз маҳбуби ҳақиқий жамолидин баҳра олмоқ»дир.\n«Руҳул баён» тафсири асосида уламоларимиз фақиҳ шоир Мавлоно Лутфийнинг бу эътирофини шеър учун эмас, балки Навоийда ёш бўлишларига қарамасдан пайдо бўлган илоҳий ишқ учун деб баён қиладилар. Авлиёуллоҳ зотларнинг қалбида кечаси, субҳи содиққа бир соат қолганда нур пайдо бўларкан. Шу нури илоҳий таъсирида жазба ҳосил бўлиб, Аллоҳга яқинлик ҳис этишаркан. Бу ҳолат катта риёзат, таълимдан сўнг ҳосил бўладиган неъмат бўлиб, Мавлоно Лутфийни ҳайратга солган нарса шу ҳолнинг ёш Навоийда пайдо бўлгани эди.\n— Ҳозирги кунда долзарб бўлган «оммавий маданият», маънавиятга қарши буҳронларнинг олдини олишда энг яхши даволардан бири ҳазрат Навоийни ўрганишдир.\nАлишер Навоий ҳаётининг охирида ёзган «Маҳбуб ул-қулуб» насрий асари буюк ижодкорнинг ҳаёти давомида олган хулосалари қаймоғидир. Унинг ҳар бир фаслида муаллиф ўзи яшаган даврдаги бир табақа ҳаёти, ахлоқи ва вазифалари ҳақида суҳбат юритиб, уларнинг яхши ишлари ҳақида ҳам, айб ва нуқсонлари ҳақида ҳам гоҳ ҳалимлик, гоҳ ғазаб-нафрат билан мулоҳаза юритадилар, амри маъруф, наҳйи мункар қиладилар.\nЁшлар Навоийни кўп ўқиши, ўрганиши, мутафаккир шоир баён қилган ҳақиқатларни ҳаётга татбиқ этиши керак. Навоийни тушуниб ўқиган авлоддан эса ҳеч қачон ёмонлик чиқмайди. Аллоҳ у зотдан рози бўлсин!\n← Previous Previous post: www.ziyouz.com: Зиё истаган қалблар учун. “Ҳуррият”, 5.06.2013\nNext → Next post: Ҳар ерда ҳозир, ҳар нарсадан хабардор. «Бекажон», 28.06.2013


BBC Uzbek - O'zbekiston - Туркия: ўзбекистонлик қочқиннинг экстрадицияси вақтинча қолдирилди\nТуркия: ўзбекистонлик қочқиннинг экстрадицияси вақтинча қолдирилди\nСўнгги янгиланиш 15 ноябр 2012 - 13:14 GMT\nТуркиялик фаоллар ҳукуматдан ўзи имзолаган ҳужжатларга амал қилишни, қочқинни экстрадиция этмасликни талаб қилишган.\nТуркиянинг Истанбул шаҳар маҳкамасида ўзбекистонлик қочқин Шомурод Қосимов иши кўриб чиқилган.\nПрокурор уни Ўзбекистонга экстрадиция этишни сўраган. Ҳимоячиларнинг талаби билан ишни қайта кўриб чиқиш 10 декабрга қолдирилган.\nУларга кўра, ватанида диний-сиёсий айбларга юз тутаётган Шомурод Қосимов Ўзбекистонга топширилгани тақдирда уни 2010 йилда Ўзбекистон қамоқхонасида вафот этган Зайниддин Асқаровнинг тақдири кутади.\nТуркиядаги "Ўзбеклар бирлиги" ноҳукумат ташкилоти ҳам Шомурод Қосимовни Ўзбекистонга топширмаслик талаби билан кампания бошлаган эди. Туркия ҳукуматидан ўзи имзолаган битимларга амал қилишини талаб қилиб чиққан.\nМаҳкамада қатнашган Шомурод Қосимовнинг ҳимоячиси Абдуҳалим Йилдиз айтишича, ўзбекистонлик қочқин фақат намоз ва Қуръон ўқигани учун таъқиб қилинмоқда.\n"Прокурорнинг сўровига жавобан биз Шомурод Косимов агар Ўзбекистонга юборилса, у ерда қийнокларга тутилишини айтиб, экстрадиция этмасликни талаб килдик. Бундан ташкари Ўзбекистондан юборилган экстрадиция ҳакидаги ҳужжатларнинг тўғри таржима қилинмагани ва ҳаттоки улардан баъзиларининг умуман нотўғри таржима килингани туфайли биз маҳкамадан бу хужжатларни тўғри таржима этилишини сўрадик. Маҳкама бизнинг бу талабимизни қондирди ва бу ишни яна 10 декабрда кайта кўриб чиқишини маълум қилди",- дейди ҳимоячи Абдуҳалим Йилдиз.\nЛекин айни дамда маҳкама Шомуродни камокда ушлаб туришга карор берган. Шомурод Қосимов Истанбулда камокхонада сақланмокда.\nҲимоячига кўра, улар маҳкаманинг бу қарорига раддия тайёрлашмоқда.\nШомурод Қосимовга Ўзбекистон томонидан мамлакат конституцион тузумини ағдаришга уриниш айблови қўйилган.\nКеча ўтган маҳкамада ҳимоячилар бу айбловнинг сиёсий айблов эканини ва ҳеч қандай асосга эга эмаслигини айтишган.\n"Биз бундай айблов билан бир шахсни бир мамлакатдан иккинчи мамлакатга экстрадиция этиш халкаро конунларга хам, Туркия конунларига тугри келмайди деб биламиз",- деб айтади жаноб Йилдиз.\nУнинг айтишича, махкаманинг якуний қарори декабр ойида маълум булади.\nНорвегияда ўзбекистонлик қочқин қўлга олинган


Тинчлик – энг тотли калом — manzur.uz\nmanzur.uz / 17.01.2022 122\nТўқсон билан тўқнашиб, кексайиб, кўзи хиралашиб, қулоғи оғирлашиб қолган бувим, ҳар замонда, «Кўча тинчми болам?» деб сўраб қолади. Ўйлаб қарасам, ёшини яшаб, ошини ошаган бувимнинг шу оддий сўровида элдошларга бўлган қанча меҳр, қалб уйғоқлиги бор. Назаримда, бугун ҳар биримиз учун ана шундай огоҳлик, сергаклик ҳар қачонгидан ҳам зарур.\nБугун дунё сатҳи косадаги сувдек қалқиб турибди. Шу кеча кундузда содир бўлаётган турли қўпорувчилик, хунрезликлар замирида элдошларнинг ўзаро тортишуви, бир давлат одамларининг даханаки олишувларига ўт қўяётган, газак олдираётган аксарият учинчи кучларининг таъсири эканлигини кўриб турамиз. 80-йилларда ўзбекнинг мардона халқ шоири, устоз Абдулла Орипов “Сенга инсоф берсин. Учинчи одам!!!” деганда нақадар ҳақ эди.\nАйни кез қўшни Қозоғистонда рўй бераётган жанжаллар ҳам янги йил бошида ҳеч ким кутмаган, ўйламаган нохуш ходиса бўлди. Халқнинг кўтарилиши, ҳукуматга қарши норозиликлар аслида бир кунда пайдо бўлган нарса эмас бизнингча. Шундай тўполон кимларгадир қўл келаётганлиги, улар оловга керосин сепилаётганлигини бугун барча англаб, сезиб турибди. Халқимизнинг “Бир кун уруш бўлган ердан қирқ кун барака кетади” деган нақлини эсласак, бундай қалтис вазиятда фақат мамлакатгина эмас, балки миллат ҳам ютқазади, келажак авлод ҳам катта йўқотишлар билан рўбарў келади. Зеро, қут-барака ариган ерда, хотиржамлик, эртанги кунга умид ҳам сўнади. Ғаламис, фитнакор кимсалар эса асл муддаоларига етиб, вайрон бўлган юрт, ўз оға-инисига мушт туширган миллат устидан кулиб кетаверади.\nЮртимиз кўп миллатли мамлакат. Бир юз ўттиздан ортиқ миллат ва элатлар истиқомат қиладиган Ватанимиздаги халқларнинг дўстона ҳаёти, биродарчилик тутумлар асосидаги турмуш тарзи ҳавас қиларлидир. Қўни-қўшни бўлиб яшаётган, миллий байрамларида бир-бирини қутлаётган юртдошларимизни кўриб, ҳаётдаги энг катта бойлик Тинчлик эканлигини чуқур ҳис этасиз. Ўзбек, қозоқ, қирғиз, туркман, озарбайжон, турк каби қардош эллар билан тотувликда яшаётган Ватанимиздаги осойишталикнинг таг замири шукроналик эканлигини амин бўламиз.\nДунёни қандай кўришни истасангиз шу рангни топасиз. Иллат изласангиз иллат, фазилат қидирсангиз тўрт томондан ҳам фазилат бўй кўрсатаверади. Муҳими, бир ҳовучлик умрни илм ва ижодга, юрт ва халқ юзини ёруғ қилишга ҳисса қўшишга улгурмоқ, бу умринг эзгу матлабидир.\nТуркия Глобал барқарор туризм кенгаши билан ҳамкорликка эришди


Ўзбекистон олий ўқув юртлари Қозоғистон ўқув юртлари билан ҳамкорликда замонавий мутахассисларни тайёрлашга тайёр. Бу ҳақда Қозоғистон элчиси билан учрашганидан сўнг Ўзбекистон олий ва ўрта махсус таълим вазири Ином Мажидов маълум қилди, дея хабар берди маҳаллий ОАВ.\nШу муносабат билан катта талабга эга бўлмиш нефткимё ва агросаноат соҳаси учун кадрлар тайёрлашга алоҳида эътибор қаратилади. Ёшларга таълим бериш билан бир қаторда профессор-ўқитувчиларнинг ўзаро ҳамкорлик алоқалари ҳам кенгайтирилади. Қозоғистондаги олий ўқув юртларидан бирининг базасида технопарк ташкил этилади. Шунингдек дипломларни тан олиш механизми соддалаштирилади.\n«Дипломаларни тан олишга қаратилган стратификациялаш жараёнларининг стандартлари мавжуд. Бу борада катта муаммоларни кўрмаяман. Биз бу каби масалаларни соддалаштириш йўлидан кетаяпмиз. Менинг ўйлашимча, дипломларни тан олиш, ёки Ўзбекистон ва Қозоғистон олий ўқув юртларида таҳсил олган ёшларни ишга жойлаштиришда муаммолар бўлмайди», – деди Ином Мажидов.\nУчрашув давомида томонлар алоқаларни бундан кейин ҳам ривожлантиришга келишиб олишди. Айни дамда 20га яқин илмий муассаса ҳамкорлик тўғрисида шартнома имзолади. Яқин орада ҳар икки мамлакат олий ўқув юртларида Ахборот маркази очилиши кўзда тутилмоқда.\n«Бугун вазир билан биз талабаларни бу жараёнга жалб қилувчи янги трендни ривожлантиришга келишиб олдик. Олий ўқув юртлари нафақат минтақавий ҳамкорлик ҳисобига, балки янги технологиялар ҳисобига янги марказлар ярата оладиган олий ўқув юртлари бўлади.\nБу масалада биргаликдаги илмий изланишларга алоҳида эътибор қаратилади, нефткимё ва аграр тармоқда янги йўналишлар яратишга келишиб олдик. Бу соҳада Қозоғистонда ҳам, Ўзбекистонда ҳам катта тажриба бор», – деди Қозоғистоннинг Ўзбекистондаги элчиси Ерик Утембаев.


Кутиб олинг, repost.uz – янги информацион ва кўнгилочар веб-сайт\nЎзбекистон интернет тармоғида яна бир қизиқарли, кўнгилочар ва қувноқ сайт ўз фаолиятини бошлади. Repost.uz жамоаси ҳар куни энг қизиқ материаллар, муҳим халқаро ва маҳаллий янгиликлар, ижтимоий тармоқлардаги муайян ҳодиса ва шахсларга бўлган реакциялар, шунингдек, вирусли (вирус деганда барчага ёққан ва кенг тарқалган) видео- роликларни ўқувчиларга тақдим этиб боради.\nСайтдаги материаллар бошқа тиллардан таржима қилиниб ҳозирча рус тилида жойланмоқда. Бироқ келгусида сайт ўзбек тилида ҳам қизиқарли материаллар ёзишга астойдил бел боғлаган. Инглиз тилидан ўгирилган мақолалар, муаллифлик материаллари асосида сайт кундалик равишда энг қизиқ янгиликларни чоп этиб боради. Сайт жамоаси кун давомида ўз ўқувчиларини негативдан холи бўлган ажойиб хабарлар билан таништиришни мақсад қилган.\nМасалан, ҳафтанинг сўнгида сайт ўтаётган ҳафтадаги энг оммабоп клип, композиция ва фильмлар ҳақида сара материаллар тақдим қилади. Қисқаси, ҳам кайфият кўтарилади, ҳам жаҳондаги янги трендлар тўғрисида тасаввур ҳосил бўлади. Repost.uz сайтини кузатишда давом этинг!


Ёз меваси - қиш хазинаси - 11.10.2016, Sputnik Ўзбекистон\nЎзбек халқи "кузнинг бир куни қишнинг бир ойини боқар" дейди. Яъни куз вақти, тўкин-сочинлик вақти мева-сабзавотлар, донли маҳсулотлар, турли консерваларни... 11.10.2016, Sputnik Ўзбекистон\n18:30 11.10.2016 (янгиланди: 18:34 11.10.2016)\nЎзбек халқи "кузнинг бир куни қишнинг бир ойини боқар" дейди. Яъни куз вақти, тўкин-сочинлик вақти мева-сабзавотлар, донли маҳсулотлар, турли консерваларни таёрлаб қўйса - қишда айни муддао бўлади.\nМева ва сабзавотларни узоқ вақт сақлаш учун қандай қоидаларга амал қилиш керак? Уларни қаерда, қандай ҳарорат ва намликда сақлаш мумкин? Қайси озиқ-овқат маҳсулотларини қанча вақт давомида сақлаш мумкин?\nУшбу саволларнинг барчасига бизнинг инфографикамиздан жавоб топишингиз мумкин.


Ўзбекистон Республикаси Халқ таълими вазирлиги томонидан “Ўзбекистон Республикасининг 2030 йилгача халқ таълим тизимини ривожлантириш концепциясини тасдиқлаш тўғрисида”ги президент фармони лойиҳасини муҳокама этиш учун эълон қилинди. Бу ҳақда Халқ таълими вазирлиги ахборот хизмати хабар бермоқда.\nКонцепцияда 2030 йилгача Ўзбекистон Республикаси халқ таълими тизимини ривожлантириш концепцияси ҳамда уни амалга ошириш учун йўл харитаси тасдиқланиши таклиф этилган. Ушбу ҳужжат мамлакатда 2030 йилгача халқ таълимини ривожлантириш бўйича чора-тадбирлар белгиланган.\n• Узлуксиз таълим, шунингдек, профессионал кадрларни тайёрлаш, қайта тайёрлаш ва малакасини ошириш тизимини мазмунини сифат жиҳатдан янгилаш;\n• Таълим бериш методларини такомиллаштириш, ўқув жараёнини индивидуаллаштириш тамойилларини босқичма-босқич амалга ошириш;\n• Халқ таълими тизимига замонавий ахборот-коммуникация технологиялари ҳамда инновацион лойиҳаларни жорий этиш;\n• Халқ таълими тизимидаги таълим муассасаларининг моддий-техник базасини мустаҳкамлаш ва бюджет маблағларини молиялаштириш самарадорлигини ошириш;\n• Ёшларни тарбиялаш, шунингдек, уларнинг бандлигини таъминлашда мактабдан ташқари таълимнинг замонавий усуллари ва йўналишларини жорий этиш.\nМазкур концепция халқ таълим тизимининг ривожланишининг асосий йўналишларини белгилайди. Ҳужжатга биноан, тараққиётнинг устувор йўналишлари таълим мазмунини модернизациялайди. Таркибий ўзгаришлар ҳамда сифатли таълимнинг тенг ҳуқуқлилигини таъминлайди.\nКонцепцияда келажакда инновацион иқтисодиётни яратиш учун зарур бўлган касбларни эгаллашда асқатадиган чет тиллари, информатика, математика, физика, кимё ва биология каби соҳаларда компетенциявий таълим моделини яратиш мақсадида умумий ўрта таълим мазмунини яхшилаш бўйича чора-тадбирлар кўрилади. Янги ўқув стандартлари, дастурлар, дарсликлар ва ўқув қўлланмалар инновацион тарзда яратилади.\nЎқувчиларнинг касб-ҳунар танлаши, профессионал касбни эгаллаши ҳамда уларни замонавий касбларга тайёрлашда ўғил-қизларнинг қобилиятини ривожлантириш учун барча шароитлар яратилиши кутилмоқда.\nДоимий равишда ногирон болаларга кўмак берилади ва улар таълим муассасаларига қамраб олинади. Бундан ташқари, нодавлат таълим муассасалари тармоғи, шунингдек, давлат-хусусий сектори ҳамкорлигида фаолият юритувчи таълим муассасалари тармоғи кенгайтирилади.\nМазкур концепцияни амалга ошириш натижасида Ўзбекистондаги таълим муассасаларида янги давлат таълим стандартлари ҳамда ўқув дастурлари жорий этилади. Шу билан бирга, умумий ўрта таълимга оид замонавий инновацион ҳамда иқтисодиёт талабларига жавоб берувчи СТEАМ фанлари яратилади, дейилади хабарда.\nМазкур ҳужжат лойиҳасининг муҳокамаси 2019 йилнинг 22 январигача давом этади.\nЎзбекистоннинг халқаро майдондаги ижобий имижини мустаҳкамлаш концепцияси эълон қилинди\nЎзбекистонни ижтимоий-иқтисодий комплекс ривожлантириш концепцияси лойиҳаси қайтадан эълон қилинди


ЎзА - Соғлом бола – юрт келажаги\n08.10.2015 13:00 Болалар спорти\nЁш авлодни ҳар томонлама баркамол этиб вояга етказишда спортнинг ўрни беқиёс. Шу боис мамлакатимизда Президентимиз раҳнамолигида ёшлар ўртасида спортнинг оммавийлигини ошириш, уларнинг спорт билан шуғулланиши учун кенг имконият ва шароитлар яратишга алоҳида эътибор қаратилмоқда.\nБунда, айниқса, давлатимиз раҳбари ташаббуси билан Ўзбекистон Болалар спортини ривожлантириш жамғармасининг ташкил этилгани муҳим аҳамият касб этаётир. Жамғарма маблағлари ҳисобидан ҳар йили кўплаб замонавий ва муҳташам спорт иншоотлари қад ростламоқда, болалар ва ўсмирлар ўртасида турли мусобақалар ўтказилмоқда.\nЖамғарманинг Навоий вилояти филиали ҳам спортнинг моддий-техник базасини мустаҳкамлаш, спорт иншоотлари қуриш ва улардан самарали фойдаланиш, ўқувчи-ёшлар ўртасида мусобақалар ташкил этиш юзасидан аниқ дастурлар асосида иш олиб бормоқда. Маълумотларга кўра, 2003-2014 йилларда жамғарманинг 49,7 миллиард сўмлик маблағи ҳисобидан вилоятда юзга яқин болалар спорт иншооти қурилган.\nЖорий йилда вилоятда олтита болалар спорт иншооти қурилиши режалаштирилган бўлиб, айни пайтда ишлар якунига етказилмоқда. Жумладан, Учқудуқ туманида 5-ТИП болалар спорт мажмуаси, Қизилтепа туманидаги 28-умумтаълим мактаби, Кармана туманидаги 19-умумтаълим мактаби, Конимех туманидаги 10-умумтаълим мактаби ва Хатирчи туманидаги 34-умумтаълим мактабида спорт заллари ҳамда Навбаҳор туманидаги ёпиқ сузиш ҳавзаси болаларнинг спорт билан шуғулланиш имкониятларини янада кенгайтиради.\nБугунги кунда вилоятдаги 2 минг 493 спорт секциясида 58 мингдан зиёд ўғил-қиз ўзлари қизиққан спорт тури билан шуғулланмоқда. Уларнинг 26 мингга яқини қизлар экани эътиборга сазовор. Шунингдек, 16 болалар ва ўсмирлар спорт мактабида қарийб 13 минг 100 нафар ўғил-қиз спортнинг 25 тури билан мунтазам шуғулланаётир. Ушбу мактабларда ёш спортчиларни тайёрлаш ва тарбиялаш учун барча шароит яратилган. Малакали мутахассислар мураббийлигида бўлажак спортчилар билан ишлашнинг ўзига хос услублари қўлланилаётир. Хусусан, Навоий шаҳридаги 5-болалар ва ўсмирлар олимпия захиралари спорт мактаби 2011 йилда ташкил этилган бўлиб, қисқа вақт ичида салмоқли ютуқларга эришди.\n– Асосий вазифамиз болаларни спортга янада кенг жалб этиш, соғлом турмуш тарзини тарғиб қилишдан иборат, – дейди мактаб директори Тўймурод Адизов. – Айни пайтда мактабимизда 900 нафардан зиёд бола курашнинг 6 тури бўйича шуғулланмоқда. Улар мамлакат ва халқаро миқёсдаги мусобақаларда муваффақиятли иштирок этмоқда. Хусусан, жорий йилда Ҳасан ва Ҳусан Раҳимовлар ўсмирлар ўртасида эркин кураш бўйича 100 ҳамда 85 килограмм вазн тоифасида Босния ва Герцеговина давлатида ўтказилган жаҳон чемпионатида мамлакатимиз терма жамоаси ҳисобига кумуш медалларни қўшиб қўйди. АҚШда катталар ўртасида бўлиб ўтган жаҳон чемпионатида иштирок этган эркин курашчимиз Ихтиёр Наврўзов 65 килограмм вазнда кумуш медалга сазовор бўлиб, 2016 йилда Бразилиянинг Рио-де-Жанейро шаҳрида ўтказиладиган XXXI ёзги Олимпия ўйинларига йўлланмани қўлга киритди.\nБолалар спортини ривожлантириш борасидаги бу каби саъй-ҳаракатлар фарзандларимизнинг жисмонан ва маънан соғлом бўлиб камолга етишига хизмат қилиши баробарида, истеъдодли спортчиларни кашф этиш ҳамда уларнинг халқаро майдонларга чиқишига йўл очиши шубҳасиз.


Норин дарёси кўпригида қатнов тикланди - Халқ сўзи\n10:47 02 Ноябрь 2020 Жамият\nФарғона ҳалқа йўлидан ўтган мазкур иншоот 1962 йилда барпо этилган ва охирги пайтга келиб унда дарз ва ёриқлар пайдо бўлганди. Андижон ва Наманган вилоятларини автомобиль йўли орқали ўзаро боғлайдиган кўприкда «Ўзбекистон темир йўллари» акциядорлик жамиятига қарашли «Кўприкқурилиш трести» унитар корхонаси мутахассислари томонидан 8,3 миллиард сўмлик реконструкция ва ободонлаштириш ишлари амалга оширилди.\nРеконструкциядан сўнг мазкур кўприкнинг эни қарийб 1,5 метрга кенгайтирилиб, икки четида пиёдалар учун йўлаклар ҳам қурилди. Бу билан иншоотнинг қатнов қуввати ортди. Эндиликда ундаги икки тасмали автомобиль йўлида бир кеча кундузда 20 мингдан ортиқ транспорт ўтказиш имконияти мавжуд. Пиёдаларнинг кечки пайтда ҳам кўприкда бемалол ҳаракатланишларини таъминлаш учун 13 та электродиодли ёритгичлар ўрнатилди.\nКеча қайта қурилган кўприкни фойдаланишга топширишга бағишланган тантанали маросим ўтказилди. Унда Наманган вилояти ҳокими вазифасини бажарувчи Ш. Абдураззоқов иштирок этди.


ЕИ ва Грузия "дўстликни мустаҳкамлаш"га келишиб олди\n24 январ 2021, Тошкент вақти: 15:03\nЕвропа Иттифоқининг ташқи ишлар мутасаддиси Федерика Могерини (ўнгда) ва Грузия бош вазири Квирикашвили.\nБрюсселда 5 февралда ўтган Европа Ититифоқи ва Грузия музокараларида расмийлар Ассоциация тўғрисидаги битимнинг амалга оширилиши юзасидан эришилган олға силжишлардан мамнун эканликларини билдирдилар ҳамда ҳамкорликни ривожлантириш борасида келишиб олдилар.\n-Грузия Европа Иттифоқи учун муҳим ва қадрли ҳамкор ҳисобланади. Шунинг учун биз бундан буён ҳам дўстлигимизни мустаҳкамлаш учун инвестиция ётқизишдан манфаатдормиз. Бу дўстлигимиз яхши самара бермоқда, -деди Европа Иттифоқининг ташқи ишлар мутасаддиси Федерика Могерини.\nЎз навбатида Грузия бош вазири Квирикашвили “Биз Грузиянинг Европа Иттифоқи билан интеграциялашуви жараёни кучайтирилишини сабрсизлик билан кутмоқдамиз”, деб айтди.\nГрузия Европа Иттифоқининг “Шарқий ҳамкорлик” лойиҳаси бўйича ҳамкори ҳисобланади.\n"Шарқий ҳамкорлик"ка 2009 йилда Европа Иттифоқи ташаббуси билан асос солинган эди. Бу дастурнинг учта мамлакати – Украина, Грузия ва Молдавия – ЕИ билан ассоциация тўғрисидаги Битимни имзолади.\nУнга кўра, эркин савдо ҳудуди яратилади, бундан ташқари бу мамлакат фуқаролари Шенген Битими мамлакатларига визасиз бориш имкониятига эга.\nРоссия бир неча бор баёнот бериб, "Европа ҳамкорлиги" ўзининг иқтисодиётига таҳдид эканлигини бидирган эди. Аммо Брюссел бу айбловларни рад қилади.


Модел агентлиги ниқобидаги исловотхона, порахўр ҳокимбува ва ноёб операция\nҚашқадарёда ҳоким ўринбосари 4000 доллар пора билан ушланди. Тошкентда модел агентлиги ниқобидаги фоҳишахона фош этилди. Ўзбекистонлик жарроҳлар ноёб операцияни амалга оширишди. Жорий ҳафта матбуот шу каби воқеалар ҳақида ёзди.\n“Депутатликка номзодларнинг кўпчилик қисми – таълим соҳаси вакиллари”\nЎзбекистон парламентининг қуйи палатасига депутатлигига номзодларнинг 26,5 фоизи таълим соҳаси вакилларидан иборат (“Ҳуррият”, 19 ноябрь).\nБундан ташқари, рўйхатга олинган номзодлар орасида ишлаб чиқариш соҳаси (20,2), иқтисодчилар (20,8), ҳуқуқшунослар (14,2), соғлиқни сақлаш соҳаси (10,1) вакиллари ҳам бор.\nМарказий сайлов комиссияси маълумотига кўра, номзодларнинг барчаси олий маълумотли ва 21,7 фоизи фан доктори ёки фан номзоди илмий даражасига эга. 13,8 фоизи илгари депутатликка сайланган.\nСайлов комиссияси жорий йил 21 декабр куни ўтадиган сайлов учун мамлакатдаги тўрт сиёсий партиядан номзодлар рўйхатга олиб бўлинганини маълум қилган.\n“Бюджет ижроси устидан парламент назоратини кучайтириш зарур”\nБюджет муассасаларида маблағнинг мақсадсиз сарфланиши, ноқонуний ишлатилиши олдини олиш учун парламент назоратини кучайтириш лозим (“Ўзбекистон овози”, 20 ноябрь).\nБу талаб Ўзбекистон халқ демократик партиясининг Олий Мажлисдаги фракцияси томонидан илгари сурилган. Парламентда давлат бюджетининг 2014 йил 9 ойидаги ижроси юзасидан молия вазири ўринбосари Мубин Мирзаев ҳисобот берган.\nМирзаев давлат бюджети даромадлари ялпи ички маҳсулотга нисбатан 22,5 фоизни, харажатлари 22,4 фоизни ташкил қилгани, яъни давлат бюджети 0,1 фоиз профицит билан ижро этилганини маълум қилган.\n“Тошкентда модел агентлиги ниқобидаги фоҳишахона фош этилди”\nТошкентда бир неча йилдан буён фоҳишалик хизматини кўрсатиб келган “Kolleman Models” модел агентлиги фош этилди (“Даракчи”, 20 ноябрь).\nФаррух Ғофуров ташкил қилган муассаса модел агентлиги ниқобида фаолият юритиб, амалда казо-казоларга фоҳишалик хизматини кўрсатиб келган. Модел агентлигига Тошкент шаҳар ички ишлар бошқармаси ходими мижоз қиёфасида юборилган ва Ғофуров тўртта қиз учун 1600 АҚШ доллари сўраган.\nҒофуров қўлга олингач унинг шахсий сумкасидан “тирик товар”ларнинг 500 дан ортиқ фотосурати ва буюртмачиларнинг рўйхати топилган. Фоҳишалик қилган моделлар орасида 13-14 ёшлилар, коллеж талабалари ҳам борлиги аниқланган. Агентлик фоҳиша моделларни Жанубий Кореяга ҳам “экспорт қилган”.\n“Қашқадарёда ҳоким ўринбосари 4000 доллар пора билан ушланди”\nҚашқадарё вилояти Деҳқонобод тумани ҳокимининг биринчи ўринбосари Норсафар Бобоев 4000 доллар пора билан қўлга олинди (“Ҳуқуқ”, 20 ноябрь).\nТуманнинг Бешбулоқ мавзеида тўйхона қурмоқчи бўлган тадбиркор Тоштемир Маҳамов 18 сотих ерга харидор чиқади.\nТумандаги капитал қурилиш, коммуникация ва коммунал соҳага масъул саналган Норсафар Бобоев ер олишда ёрдам эвазига тадбиркордан 5000 доллар пора талаб қилган. Савдолашувдан кейин пора 4000 долларга туширилган.\nҲокимнинг биринчи ўринбосари Н.Бобоев пулни ўз хонасида олаётганда қўлга туширилган. Қайд этилишича, жиноят ишлари бўйича вилоят суди Бобоевни 3 йил мансабдорлик вазифаларида ишлаш ҳуқуқидан ва 11 йил озодликдан маҳрум этган.\n“Хорижда ишлаб юрган талабага диплом берган коллеж директори жазоланди”\nНаманган вилояти Мингбулоқ туман мактабгача таълим ва хизмат кўрсатиш касб-ҳунар коллежи директори Улуғбек Ҳамдамов катта миқдорда маблағ ўзлаштиришда айбланди (“Диёнат”, 20 ноябрь).\nДиректор бир неча ҳолатда қўл остидаги ходимларига ойлик маош учун қўл қўйдириб олгач, пулни уларга бермасдан ўз номига расмийлаштирган намунавий уй учун ўтказиб юборган.\nБундан ташқари, турли йўллар билан жуда катта миқдордаги маблағларни ўзлаштирган. Айни чоқда, коллеж директори гарчи имтиҳонларни топширмаса-да, чет элда юрган 8 нафар талаба диплом беришда айбланган.\nҚайд этилишича, У.Ҳамдамов 2 йил мансабдорлик вазифаларида ишлаш ҳуқуқидан маҳрум этилган; унга нисбатан энг кам ойлик иш ҳақининг 305 баравари миқдорида жарима ва 2 йил ахлоқ тузатиш ишлари жазоси тайинланган.\n“Тошкентда ноёб операция: ички аъзолари тескари жойлашган беморнинг аъзолари жойига кўчирилди”\nТошкентдаги Академик Воҳидов номидаги республика ихтисослаштирилган хирургия марказида ноёб операция амалга оширилди. Бу ҳақда бир қатор нашрлар хабар берди.\nТошкент вилояти Оққўрғон туманида яшовчи 43 ёшли Фарҳод Раҳимжоновда ички аъзоларнинг тўлиқ тескари жойлашуви ҳолати аниқланган. Юрак одатда инсон кўкрак қафасининг чап томонида жойлашса, беморда у ўнг томонда, жигар эса чап томонда, хуллас, барча ички органлари тескари тартибда жойлашган.\n7 соат давом этган операция давомида беморнинг ички органлари жойига қўйилган. Хирургия маркази раҳбари, профессор Феруз Назиров Уайпл операция деб номланган мазкур мураккаб амалиёт Ўзбекистонда илк бор ва муваффақиятли амалга оширилганини маълум қилган.\n“Паркентда одамларни психотроп модда ёрдамида тўнаган аёл 10,6 йилга кесилди”\nТошкент вилояти Паркент туманида яшаган ўғри аёл 10 йилу 6 ойга озодликдан маҳрум этилди (“Адолат кўзгуси”, 20 ноябрь).\nИсми ошкор этилмаган аёл антиқа ўғирлик усулини қўллаган. Совчи, ҳунарманд каби турли ниқобларда хонадонларга кирган ўғри аёл психотроп модда қўшилган қаҳва бериб, хонадон соҳибаларини ухлатиб қўйган. Сўнг уйдаги қимматбаҳо буюм ва пулларни ўмариб кетган. Айтилишича, у ўнга яқин одамни тўнаб кетган.


Молиявий бўҳрон йигирмалик муҳокамасида\nИқтисоди ривожланган йигирмата давлат раҳбарлари глобал молиявий бўҳронга ечим топиш илинжида бугун Вашингтонда бир орага келадилар.\nВазият жиддий эканини таъкидлаган саноати тараққий этган ва ривожланаётган давлатлар раҳбарлари АҚШ пойтахтида инқирозли вазиятни ўнглаш учун қандай чоралар кўриш кераклигини муҳокама қиладилар. Учрашув арафасида Оқ уй раҳбари Жорж Буш саммит иштирокчиларини тушликка таклиф қилди.\n- Бугунги муаммоларни бартараф этишга бўлган қатъий интилишимиз бизни жипслаштирмоқда. Биз биргаликда ҳаракат қилиш билангина иқтисодни ривожланиш йўлига олиб ўтамиз. Музокараларда, энг аввало, устивор масалаларни белгилаб оламиз. Кейин бир қатор бошқа учрашувларни ўтказамиз, - деди Буш.\nСаммитда Франция жаҳондаги молиявий жараёнларни тартибга солиш механизмларини ишлаб чиқиш, глобал иқтисодиётни рағбатлантиришнинг кўпроқ чораларига қўл уриш ва халқаро молиявий тизимни ислоҳ этиш таклифларини ўртага ташлаган.\nШунингдек, мушкулотларга дуч келиб қолган иқтисодиётларни қутқаришда қандай қилинса, Халқаро Валюта Жамғармаси кўпроқ рол ўйнаши мумкин, деган саволга ҳам жавоб изланади.\nАммо бу саммитнинг жаҳон иқтисодиётини бирданига тузатишга қодир эмаслиги ҳам айтилмоқда.


БИРИНЧИ ПРЕЗИДЕНТИМИЗ ХОТИРАСИГА ЙИЛ ОШИ ДАСТУРХОНИ ЁЗИЛДИ | Kattakurgon.uz\nШу жумладан, Каттақўрғон шаҳрида ҳам бўлиб ўтган ана шундай маросимда шаҳримиз ҳокими Баҳодир Садуллаев иштирок этди. Хотира тадбирида ҳамшаҳарларимиз, кенг жамоатчилик вакиллари Ислом Каримовнинг мустақил Ўзбекистон давлатини барпо этиш борасидаги буюк хизматларини яна бир бор эсга олдилар. Халқимиз ўзининг истиқлол йилларида эришган барча оламшумул ютуқлари ва натижаларини ҳақли равишда Биринчи Президентимиз номи ва фаолияти билан узвий боғлиқ, деб ҳисоблайди. Ислом Каримов нафақат Ўзбекистон, балки жаҳон миқёсида ҳам катта ҳурмат ва обрў-эътиборга сазовор бўлган улкан шахс ва арбоб сифатида танилган эди.\nУлуғ Йўлбошчимиз ана шу буюк вазифани ҳамма вақт, ҳар қандай вазиятда ҳам шараф билан адо этди, бу йўлда беқиёс куч-ғайрати ва ақл- заковатини, керак бўлганда, ҳатто азиз жонини ҳам аямади. У бутун умр “Элим деб, юртим деб ёниб яшаш керак” деган даъватга амал қилиб, келажак авлодлар учун буюк ибрат мактабини яратиб кетди.


ЕИ "оффшор можароси" туфайли Панамага санкция қўллаши мумкин\n28 январ 2021, Тошкент вақти: 09:48\nMossack Fonseca адвокатлик ширкатининг Панама шаҳридаги бош идораси.\nЕвропа Иттифоқи агар Панама пул ювиш ва оффшор жиноятларига қарши курашдан бўйин товласа, унга нисбатан санкция қўллаш билан таҳдид қилди.\nЕврокомисиянинг божхона, солиқ тўловлари, иқтисодий ва молиявий масалалар бўйича комиссари Пьер Московиси, Панама солиқдан қочиш жиноятларини очишда ҳамкорлик қилмайдиган давлатлар рўйхатига қўшилган.\nМосковиси Панама ҳукуматини бу борадаги ўз позициясини ўзгартиришга чақириб, акс ҳолда санкция қўлланиши мумкинлигини таъкидлади.\n3 апрель куни Панамадаги Mossack Fonseca адвокатлик ширкати қўлга киритган 40 йиллик махфий ҳужжатларни очиқлади.\n11 миллион ҳужжатдан жаҳон давлатлари раҳбарлари ва бойларнинг манбаси шубҳали миллиардлаб долларни қандай қилиб солиқ ва жамоатчиликдан бекитгани аëн бўлади.\nФош бўлганлар орасида Россия¸ Қозоғистон¸ Озарбайжон ва Украина президентларидан тортиб то Саудия қироли Салмон ва футбол юлдузи Лео Мессигача бор.\nПанама ширкати ëрдамида "пул ювганлар" орасида МХХга алоқадор ўзбекистонликлар ҳам бор.


Zimperium компанияси мутахассислари Android операцион тизимида 1 миллиарддан ортиқ мобил қурилмага хавф солаётган носозлик мавжудлигини аниқлади. Бу ҳақда «Газета.ru»га асосланиб «Daryo.uz» хабар бермоқда.\nИюль ойида Zimperium компанияси ходими ҳуқуқбузарларга Android операцион тизимида ишлайдиган қурилмани бузиб кириб, унинг хотирасидаги барча маълумотлардан фойдаланиш имконини берадиган Stagefright деб ном олган носозликни аниқлаганди.\nБунда қурилмага бузғунчи код ўрнатилган видеодан иборат MMS’ни юбориш орқали бузиб кирилади. Ўшанда мазкур муаммони тезкор янгиланишлар билан бартараф этишга муваффақ бўлинганди.\nБироқ хавфсизлик бўйича экспертлар Stagefright 2.0 носозлигини аниқлади. Энди ҳуқуқбузарлар зарарланган файлни фойдаланувчи томонидан юкланаётган аудио ва видеога жойлаштириб қўйиши, шунингдек, смартфонни кўчирилаётган файлни олдиндан кўриш вақтида зарарлаши мумкин.\nҚурилмани зарарлаганидан сўнг, ҳуқуқбузарлар фойдаланувчининг суҳбатларини ёзиб олиши, унинг ёзишмаларини ўқиши ва гаджетнинг воситалари, масалан, камерани ҳаракатга келтириши мумкин. Муаммодан хабардор қилинган Google тез орада Android’нинг мазкур носозлик бартараф этилган янги версияси чиқарилишини маълум қилди.\n18:29 BlackBerry компанияси Android операцион тизимидаги илк смартфонини тайёрлайди


Иброҳим Худойберганов: «Direktor.uz ни дўстларимга тавсия қиламан» | NORMA.UZ\nИброҳим Худойберганов: «Direktor.uz ни дўстларимга тавсия қиламан»\nDirektor.uz да деярли 600 киши рўйхатдан ўтишди ва таълим олишяпти. Улар орасида Тошкент шаҳридан Иброҳим Худойберганов ҳам бор. Norma.uz портали мухбири ундан ресурс ҳақидаги фикрлари билан ўртоқлашишни сўради.\n– Иброҳим, Direktor.uz да рўйхатдан ўтиш ва таълимни бошлашингизга нима туртки бўлди?\n– Мен бир йил аввал якка тартибдаги тадбиркор сифатида рўйхатдан ўтдим, дастурий маҳсулотлар дистрибьюцияси билан шуғулланаман. Ҳар қандай бизнесмен сингари катта ютуқларга эришишни истайман. Бироқ бу йўлда ҳали анча нарсаларни ўзлаштириш керак бўлади. Шу боис турли интернет-ресурслар ва китобларга қизиқаман. Хорижий ресурслардан фойдаланишга ҳам тўғри келган. Direktor.uz ҳақида билганимда, дарҳол фойдаланиб кўришга қарор қилди.\n– Таассуротларингиз қандай?\n– Шунга ўхшаш хорижий дастурлар олдида Direktor.uz устуворлиги шундаки, у маҳаллий шароитлар, қонун ҳужжатларимизни ҳисобга олган ҳолда тузилган, бошловчи тадбиркорлар учун мўлжалланган дастлабки ресурсдир. Моҳиятан бу ресурсни ҳаракат қилиш учун қўлланмага айлантириб қўяди. Ресурс ўхшаш тизимларни ташкил қилишдаги энг яхши хориж тажрибаларини ўз ичига олган. Биринчи навбатда, материал баёни услубини таъкидлаб ўтмоқчиман – мақбул ва осон ўзлаштирилади, ҳатто тадбиркорликка алоқаси бўлмаганлар учун ҳам тушунарли тарзда баён қилинган. Материални тушуниш ва ёдда сақлаб қолишга имконият яратувчи карикатуралар жуда ёқди. Бу ерда вазиятга оид топшириқлар, тадбиркор ҳар куни ҳал этиши керак бўлган мавзулар талайгина. Шу боисдан ишга зиён етказмасдан шуғулланиш мумкин. Амалиётда қўллаш мумкин бўлган шаблонлар ҳам бор. Билим ва кўникмаларни мустақил баҳолаш имкониятини берувчи тестларни алоҳида таъкидлаш лозим.\nУмуман олганда, бизда бундай ресурснинг пайдо бўлиши жуда соз иш бўлди-да.\n– Direktor.uz ни дўстларингизга тавсия қиласизми?\n– Албатта. Ахир, моҳиятан, мазкур ресурс қандай қилиб муваффақиятли иш бошлаш ҳақида-ку. Айни пайтда кўпчилик ўз ишини бошлаш истагини билдирмоқда.


Ўзбекистонликларга юргани учун пул тўланади – Fikrat.uz\n21:12 / 31.10.2020 01.11.2020 119244 0\nФуқароларга бир кун давомида 10 минг ва ундан ортиқ қадам юрганлари учун 3 минг сўм, бир ой давомида босиб ўтилган энг кўп қадамлар учун эса 1 млн сўм тўланиши белгиланди. Бунинг учун ҳар бир туман маркази ва шаҳарларда пиёда ва велосипедда юриш учун «Саломатлик йўлаклари» ташкил этилади.\nПрезидент Шавкат Мирзиёев 30 октябрь куни «Соғлом турмуш тарзини ҳаётга кенг татбиқ этиш ва оммавий спортни янада ривожлантириш чора-тадбирлари тўғрисида»ги фармонини имзолади.\nҲужжатга кўра, аҳолини кунлик юриш ва югуришга тарғиб қилиш мақсадида «Соғлом турмуш тарзи» (www.1hls.uz) платформаси яратилади.\nБир сутка давомида 10 минг ва ундан ортиқ қадам юрган 18 ва ундан юқори ёшдаги Ўзбекистон фуқаросининг электрон ҳамёнига 3 минг сўм, бир ойда бир марта туман (шаҳар) бўйича энг кўп юрган кишига 300 минг сўм, ҳудудлар бўйича энг кўп юрган кишига 500 минг сўм, республика бўйича энг кўп юрган кишига 1 млн сўм қўшимча равишда платформадаги электрон ҳамёнига ўтказилади.\nМолиялаштириш аҳоли саломатлиги учун зарарли бўлган маҳсулотлар ишлаб чиқарувчилардан махсус йиғим жорий этиш ҳисобидан амалга оширилиши ҳақида ҳам аниқлик киритилди.\nБундан ташқари, ҳар бир туман маркази ва шаҳарларда пиёда ва велосипедда юриш учун «Саломатлик йўлаклари»ни ташкил этилади. Бунда, қуйидагилар назарда тутилмоқда:\nпиёдалар ва велосипед йўлакларининг умумий узунлиги 3−5 кмни ташкил этиши ҳамда ўзаро узвий боғлиқ бўлиши;\nЭслатиб ўтамиз, президентнинг ушбу фармонига асосан, 2021 йилдан бошлаб давлат органлари раҳбарлари ва барча ходимлари иш вақтидан сўнг ҳафтада камида бир марта жисмоний тарбия билан шуғулланишади. Раҳбарлар шахсий наъмуналари орқали семизлик даражасини камайтириш, вазн кўрсаткичларини яхшилаш, саломатликни мустаҳкамлаш учун қаратилган чора-тадбирларни амалга оширади. Давлат органлари жамоа шартномаларида ишлаб чиқариш гимнастикаси машқлари жорий қилинган эди.\nИзоҳ қолдиринг Ўзбекистонликларга юргани учун пул тўланади\n17:59 / 22.01.2021 23.01.2021 8305 0\n12:33 / 01.11.2020 05.11.2020 88501 0\n16:28 / 14.06.2020 24.08.2020 19722 0\n23:30 / 23.08.2020 22.09.2020 25781 0


Бразилиянинг коррупцияда гумон қилинган собиқ президентини...\n26.01.2021 11:53 0 1679\nОАВда тарқалган хабарларга кўра, «Huawei» компанияси Бразилия собиқ президенти Мишел Темерни шу ҳудудда 5G бўйича маслаҳатчи сифатида ишга олди. Хитойликлар шу тариқа Бразилия бешинчи авлод тармоқлари бозорига кириб боришга умид қилишмоқда.\nЭътиборли жиҳати нимада? Бразилия яқиндагина мамлакатда «Huawei» компаниясига мамлакат ҳудудида 5G инфратузилма барпо этишни тақиқламоқчи бўлиб турганди. Хитойликлар собиқ президент, шу билан бирга адвокат ҳамда юридик фанлар доктори Мишел Темернинг ёрдамидан фойдаланишмоқчи. Эслатиб ўтамиз, 2019 йили Темер коррупцияда гумон қилиниб ҳибсга олинганди.\nНима бўлганда ҳам Мишел Темер билан иттифоқ «Huawei» учун фойдадан холи бўлмаслиги мумкин. Негаки, собиқ президент амалдаги президент Жаир Болсонару билан яқин дейишади. Хитойликларга шунинг ўзи етарли...\n5G Бразилия Huawei Мишел Темер\nХориж 07/01, 09:27\nХориж 03/01, 17:47\nХориж 29/11, 22:02


Жамоамиз Қаршига йўл олди | "NAVBAHOR" FUTBOL JAMOASINING RASMIY WEB SAHIFASI\nЖамоамиз Қаршига йўл олди\nНавбатдаги турни жамоамиз меҳмонда Қаршининг “Насаф” клубига қарши майдонга тушади. Бугун тунда жамоамиз ёшлари Қарши сари йўлга отланишганди. Айни пайтда ёшларимиз Қаршига етиб келиб, “Сарбон” меҳмонхонасига жойлашишга улгуришди. Ёшлар биринчилигидан ўрин олган учрашув бугун соат 15.45 да бошланади. Асосий таркиб аъзолари бироздан сўнг йўлга тушишади. Жамоамиз аъзолари тунда Қарши шаҳрига етиб боришади. Айтиш жоизки, жамоамиз Қаршида бир қатор йўқотишлар билан йўл олмоқда. “Бухоро” билан ўтган учрашувда қизил карточка билан жазоланган Қаҳрамон Маҳаммаджонов, Дилшод Жабборов ва сариқ карточкалари сонини тўрттага етганлиги сабабли Акрам Баҳриддиновларни “Насаф” билан ўйинда қатнаша олмасликлари ҳақида аввал хабар бергандик. Воҳа сафари олдидан улар сафига жароҳат сабабли Алишер Маҳмудов, Руслан Вагапов, Дорджи Сангаджиев каби футболчилар ҳам қўшилишди. Эртага бўлиб ўтадиган “Насаф” ва “Навбаҳор” жамоалари учрашуви соат 17.30 да старт олади.\nҒузордаги ўйин 18.00да бошланади - ( 19-09-2017)\nҒузордаги ўйинни Толибжонов бошқаради - ( 18-09-2017)\nТайёргарлик Тошкентда бошланди - ( 18-09-2017)\nОлий лига, 22-тур\n21/09 "Локомотив" - "Пахтакор"\n21/09 "Шўртан" - "Навбаҳор"\n21/09 "Динамо" - "Бунёдкор"\n22/09 "Машъал" - "Бухоро"\n22/09 "Нефтчи" - "Сўғдиёна"\n22/09 "Қизилқум" - "Олмалиқ"\n22/09 "Обод" - "Насаф"


Бўстонлиқда пичоқ ва бейсбол битасини ишлатган ҳолда безорилик қилган шахслар қамоққа олинди\nВафот этганлар 32 киши\nҲолат юзасидан Бўстонлиқ туман ИИБ ҳузуридаги Тергов бўлими томонидан жиноят иши қўзғатилди.\n2020 йил 9 июнь куни соат 15:30да 28 ёшли Ф.Т. таниши, 24 ёшли Ғ.Н. билан бир гуруҳ бўлиб, жамиятда юриш-туриш қоидаларини қасддан менсимасдан, 24 ёшли Х.Э.ни жамоат жойи ҳисобланувчи Тошкент вилояти Бўстонлиқ тумани, Дўстлик маҳалласи ҳудудида жойлашган «Алаш ота» номли тўйхона ёнига чақириб, уни уятли сўзлар билан сўкиб-ҳақоратлаган.\nЎзбекистон Республикаси ИИВ ҳузуридаги Тергов департаменти хабарига кўра, сўнг у кишининг соғлиғи учун амалда шикаст етказиши мумкин бўлган ёнидаги пичоқни қурол сифатида намойиш қилиб, қўрқитиб, Ғ.Н. мазкур пичоқ билан Х.Э.га тан жароҳати етказган. Ўз навбатида, шу вақтда Ф.Т. ўзининг жиноий ҳаракатлари билан жамоат тартибини бузаётганлигини англаган ҳолда, металлдан ишланган бейсбол битаси билан 24 ёшли Х.Э.нинг бошқарувидаги Nexia-3 русумли автомашинанинг орқа чап томон ёритгич чироғини уриб синдириб, безорилик жиноятини содир этган.\nНатижада Х.Э. олган тан жароҳатлари билан Бўстонлиқ туман тиббиёт бирлашмасига мурожаат қилган.\nОлиб борилган терговга қадар текширув ҳаракатлари давомида, Ф.Т.дан бир дона металлдан ишланган бейсбол битаси ашёвий далил тариқасида расмийлаштириб олинган.\nСуд-тиббий экспертизанинг хулосасига кўра, Х.Э.га “енгил” тан жароҳатлари етказилганлиги кўрсатилган.\nҲолат юзасидан Бўстонлиқ туман ИИБ ҳузуридаги Тергов бўлими томонидан жиноят иши қўзғатилиб, Ғ.Н.га Ўзбекистон Республикаси Жиноят кодексининг 277-моддаси 2-қисми «б,в» бандлари (бир гуруҳ шахслар томонидан, совуқ қурол ёки кишининг соғлиғи учун амалда шикаст етказиши мумкин бўлган нарсаларни (қурол сифатида) намойиш қилиб, уларни қўллаш билан қўрқитиб ёхуд қўллаб содир этилган безорилик) билан, Ф.Т.га эса ЖКнинг 277-моддаси 3-қисми «а» банди (такроран ёки хавфли рецидивист томонидан содир этилган безорилик) билан айб эълон қилиниб, уларга нисбатан “қамоққа олиш” тарзидаги эҳтиёт чораси қўлланилган.\n21:55 / 04.07.2020\nБўстонлиқда 24та уй бузилиб, компенсация тўланмаслиги мумкин. Мулкдорлар ҳуқуқлари ҳимоясизми?\nТергов департаменти Асакада содир бўлган пичоқбозлик ҳолати бўйича маълумот берди\n22:41 / 02.07.2020


Гуантанамода ўзбек қолмади\n20 октябр 2021, Тошкент вақти: 12:00\nЙиллар давомида Гуантанамода сақланган беайб ўзбекистонлик тутқунлар учун асирлик ҳаëти ортда қолиб¸ янги синовлар даври бошланди.\nПрезидент Обама ëпишга қарор қилган Гуантанамо ҳарбий қамоқхонасидаги ўзбекистонлик тутқунлар "бозори чаққон"¸ дейиш мумкин. Террорчиликка мутлақ алоқаси йўқ деб топилган тўрт тутқуннинг бари биринчилардан бўлиб демократик Европа ҳукуматлари томонидан бошпана беришга лойиқ деб топилди.\nЛатвия ҳукумати Кубадаги Гуантанамо қамоқхонасининг марказий осиёлик бир маҳбусини қабул қилишга рози бўлди.\nЛатвиядаги ЛЕТА ахборот агентлиги мамлакат хавфсизлик идораларига асосланиб Гуантанамо маҳбусининг Ўзбекистон фуқароси экани ва бу шахснинг Афғонистон- Покистон чегарасида қўлга олинганини хабар қилди.\nБу хабар ортидан Озодлик Латвия Ташқи ишлар вазирлиги билан боғланди. Озодлик билан суҳбат аввалида вазирлик матбуот котиби Ретс Плесамс (Rets Plesums) Латвия қабул қилиб оладиган тутқуннинг Ўзбекистон фуқароси эканини тасдиқлади.\n"Сизнинг бу саволингизга¸ норасмий бир тарзда¸ ҳа дейишим мумкин"¸ дея гап бошлади кулгу аралаш Латвия расмийси.\n- Кеча¸ 2 феврал куни Латвия Вазирлар кабинети Гуантанамо қамоқхонасидан бир маҳбусни мамлакатга олиб келиш ҳақида қарор қабул қилди. Европа иттифоқи аъзоси сифатида Латвия президент Обаманинг Гуантанамо лагерини ëпиш қарорини олқишлади ва уни сиëсий жиҳатдан қўллаб қувватлади. Хабарингиз бор¸ кўпгина Европа иттифоқи давлатлари Гуантанамо тутқунларига ўз ҳудудидан жой беришга қарор қилди ва Латвия шулар жумласидандир.\nОзодлик: Латвия Гуантанамо қамоғидаги тутқунлардан фақат биттасини қабул қиладими?\nРетс Плесамс: Ҳа¸ Латвия хавфсизлик хизмати мутахассислари бевосита Гуантанамо лагерига бориб¸ тутқунлардан бир нечтасининг иши билан яқиндан танишиб чиқдилар. Улар хулосаси асосида Вазирлар кабинети фақат битта тутқунга жой беришга қарор қилди.\nОзодлик: Латвия ҳукумати нега айнан Ўзбекистон фуқаросини қабул қилишга қарор берди? Бу тутқун ҳақида нималарни айта оласиз? Бу одамнинг исми-шарифи¸ Ўзбекистоннинг айнан қайси вилоятиданлиги¸ ëхуд ëши ҳақида бирор маълумот бера оласизми?\nРетс Плесамс: Очиғини айтсам¸ бу жараëнга оид ахборот жамоатчилик учун мўлжалланмаган¸ анчагина махфийдир. Сизга айтишим мумкин гап¸ бу одамнинг Латвияда ўринлашишга мойиллик кўрсатгани ва Латвия жамиятига интеграциялашиш учун ҳаракат қилишга оид ҳужжатга қўл қўйгани ва унинг рус тилини билишидир. Охирги жиҳат¸ унинг Латвияда қўним топишида анчагина муҳим рол ўйнайди.\nУ шунингдек латиш тилини ўрганииш ва Латвия қонунларига риоя қилишга оид ҳужжатга ҳам қўл қўйди. Бу одамнинг исми-шарифини сизга ошкор қила олмайман. У ҳали мамлакатимизга келганича йўқ ва Латвияга йилнинг биринчи ярмида келса керак. Ëш масаласида фақат бир гапни – унинг 30-40 ëш орасида эканини айта оламан¸ холос. Бу шахс¸ террорчилик билан боғлиқ барча айбловлардан озод ва у Гуантанамодаги тутқунларнинг жамият учун хатар солмайдиган деб топилган 3-тоифасига мансубдир.\nОзодлик: Ўзбекистон ҳукуматининг бу шахс¸ хусусан унинг Латвиядан қўним топиши масаласига муносабати қандай? Расмий Тошкент бу одамга бирор айблов қўйганми¸ уни мамлакатга қайтаришга уринганми ëхуд Латвия Ўзбекистон фуқаросига бошпана бериш олдидан Тошкент билан консултация ўтказдими?\nРетс Плесамс: Бундай жараëнлар бўлганидан хабарим йўқ. Агар Латвия Ички ишлар вазирлиги Тошкентдаги ҳамкасблари билан бу масалада боғланмаган бўлса¸ Ташқи ишлар вазирлиги бундай ишни қилгани йўқ.\nОзодлик: Гуантанамода айбсиз равишда беш йил тутқунликда сақланган Ўзбекистон фуқароси Латвияга келар экан¸ уни бу ерда нималар кутмоқда? Бу шахснинг Латвия ҳаëтига мослашишини осонлаштирувчи мусулмон жамоалари борми? Ва ниҳоят¸ бу шахснинг жорий ва келажак мақоми қандай бўлади?\nРетс Плесамс: Бу жараëннинг қандай кечиши¸ кўп жиҳатдан унинг ўзига боғлиқ бўлади. Ҳеч ким ундан ўз диний эътиқодини ўзгартиришни сўрамайди ва ишончим комилки¸ очиқ ва демократик давлатда у ўз диний эътиқодига эркин амал қила олади. Латвияда оз сонли бўлса-да мусулмон жамоаси бор ва уларнинг амалда фаолият юрғизаëтган масжидлари ҳам бор. Умид қиламизки¸ бу жиҳатлар собиқ Гуантанамо тутқунининг Латвиядаги янги ҳаëтини енгиллатишга ëрдам беради.\nУнинг мақомига келсак¸ собиқ тутқун мамлакатга фуқаролиги йўқ шахс сифатида келади ва агар у Латвия қонунларига риоя қилиб¸ латиш тилини ўрганиб¸ Латвия жамиятига интеграциялашувга ҳаракат қилса¸ келажакда у мамлакатимизнинг тўлақонли фуқаросига айланиши мумкин. Бу одам олдида Латвияда янги ва кенг имконлар очилади ва бу имкондан қандай фойдаланиш¸ энди кўп жиҳатдан унинг ўзига боғлиқ¸ дейди Латвия Ташқи ишлар вазирлиги матбуот котиби Ретс Плесамс Озодлик билан суҳбат якунида.\nГуантанамо тутқунларини ҳимоя қилиш билан шуғулланган америкалик адвокат Майкл Монга кўра, Гуантанамода жами тўрт нафар ўзбекистонлик маҳбус сақланган. Улар Ойбек Жабборов, Камолиддин Қосимбеков, Алишер Ҳамидуллаев ва Шоҳрух Ҳамидовлардир. Терроризм билан боғлиқ барча айбловлар олиб ташланган бу тўрт маҳбусдан иккитасига Ирландия¸ биттасига Швейцария ва яна сўнггисига¸ Латвия ҳукумати бошпана берди.


“O‘zagrolizing” акциядорлик жамияти акциядорларига!!!\nЖамият акциядорларининг навбатдан ташқари умумий йиғилиши ўтказиладиган манзил: Тошкент шаҳар Абай кўчаси 5 уй, Ўзбекистон Алоқа тарихи музейи кичик зали.\nЖамият акциядорларини рўйхатга олиш 2019 йил 9 август куни соат 9:00 да бошланади. Жамият акциядорларининг умумий йиғилишида иштирок этиш учун акциядорлар қонунчиликка мувофиқ шахсини тасдиқловчи ҳужжатларни рўйхатга олиш вақтида тақдим этиши шарт. Юридик шахсларнинг вакиллари белгиланган тартибда расмийлаштирилган ишончнома билан келишлари сўралади.\n5. Жамиятнинг 2018 йил учун йиллик ҳисоботини тасдиқлаш.\n6. Жамият Бошқарув раисини сайлаш.\n7. Акциядорлик тижорат банки “Агробанк” Тошкент вилоят бошқармасидан 5 йил муддатга, йиллик 24 фоиз устамадан ошмаган ҳолда, “Узмашлизинг” МЧЖ корхонасининг кафиллиги асосида 50,0 млрд. сўмлик ҳажмдаги кредитни жалб этиш мақсадида йирик битим тузиш.\n9. Жамиятнинг “Кузатув кенгаши тўғрисида”ги янги таҳрирдаги Низомни тасдиқлаш.\n- Жамият акциядорларининг навбатдан ташқари умумий йиғилиши ўтказилиши ҳақида хабар қилиш учун жамият акциядорларининг реестрини шакллантириш санаси: 2019 йил 15 июл.\n- Жамият акциядорларининг навбатдан ташқари умумий йиғилишини ўтказиш учун жамият акциядорларининг реестрини шакллантириш санаси: 2019 йил 5 август.\nЖамият акциядорларининг навбатдан ташқари умумий йиғилиши бўйича тайёрланган ҳужжатлар билан танишиш учун қуйидаги манзилга мурожаат қилиш мумкин: Тошкент шаҳар Абай кўчаси, 4а-уй, “O‘zagrolizing” акциядорлик жамияти. (Мурожаат учун телефон: +99871 244-61-62; +99890 988-40-10).\nАсосий Янгиликлар “O‘zagrolizing” акциядорлик жамияти акциядорларига!!!


Болаларда ўткир респиратор касалликлари учраши\nШу кунларда Ўзбекистонда ўткир респиратор инфекцияларнинг мавсумий кўтарилиш даври кузатилмоқда.\nТОШКЕНТ, 10 ноя – Sputnik. Шу кунларда Ўзбекистонда ўткир респиратор инфекцияларнинг мавсумий кўтарилиш даври кузатилмоқда. Айниқса, боғча ва мактаб ёшидаги болалар ўртасида хасталикка чалиниш кўрсаткичлари йилнинг бошқа даврларига нисбатан cезиларли даражада ошгани қайд этиляпти.Республика ихтисослаштирилган педиатрия илмий-амалий тиббиёт маркази бўлим бошлиғи Динора Дўстмуҳаммедова ўткир респиратор инфекциялар билан боғлиқ жараёнлар, умуман касалликнинг келиб чиқиш сабаблари, тарқалиши ва кечиши ҳақида маълумот берди.Мутахассиснинг сўзларига кўра, ўткир респиратор касалликлар (ЎРК) – ҳаво-томчи орқали юқиб, нафас йўлларининг турли қисмлари яллиғланиши ва интоксикация синдроми билан кечадиган вирусли хасталиклар гуруҳидир.ЎРК болаларда юқумли касалликлар умумий сонининг 90 фоизини ташкил этиб, уларнинг барчаси мавсумий характерга эга. Яъни, бу хасталиклар йилнинг бошқа даврларига нисбатан айнан куз-қиш мавсумида кўп учрайди. Бу гуруҳга бир неча касалликлар, хусусан, вирусли – грипп, парагрипп, аденовирус, ротавирус, энтеровирус, шунингдек, бактериал– пневмококк, менингококк, стафилококк кабилар киради.Шифокор кунлар совиб, ҳаво бироз пасайиши билан ёш болалар ўртасида ЎРК нега кўп учрашига тўхталди.Унинг сўзларига кўзларига кўра, айрим ота-оналар фарзандида касалликнинг катарал – бурун оқиш, аксириш, йўтал, бош оғриғи каби белгилари кузатилса-да уларни боғча ёки мактабга юборишга монелик қилмайди. Бу эса нотўғри. Чунки болалар бир-бири билан ўзаро мулоқотда бўлиши натижасида касалликнинг кенг тарқалишига замин яратилади.ЎРК ҳаво-томчи орқали юқиши сабабли, вирус таначалари аксирганда ёки йўталганда 2-3 метргача тарқалиб, кўпчиликни зарарлайди. Шу боис вирусга чалинган болани алоҳидалаш ва уни якка тартибда даволаш лозим.Бу касалликнинг кечиши бола организми, хусусан, унинг иммун тизими билан бевосита боғлиқ. Айримларда хасталик енгил даражада ўтса, баъзиларда бирмунча оғирроқ кечади. Касаллик асосан тумов билан бошланади.Кейинчалик бурун оқиши кузатилиб, дастлаб шиллиқ, кейинчалик яшил бўлиб оқади. Шунингдек, йўтал, томоқ қичиши, тана ҳароратининг кўтарилиши, катта болаларда томоқ оғриши, кичик ёшдагиларда эса томоқ қизариб, овқат ейишга қийналади.\nгрипп, саломатлик, болалар, соғлиқни сақлаш вазирлиги (ссв)\n© Pexels / Polina TankilevitchРебенок болеет\nЎзбекистонда болалар ўртасида ЎРКга чалиниш йилнинг бошқа даврларига нисбатан cезиларли кўпайди.\nТОШКЕНТ, 10 ноя – Sputnik. Шу кунларда Ўзбекистонда ўткир респиратор инфекцияларнинг мавсумий кўтарилиш даври кузатилмоқда. Айниқса, боғча ва мактаб ёшидаги болалар ўртасида хасталикка чалиниш кўрсаткичлари йилнинг бошқа даврларига нисбатан cезиларли даражада ошгани қайд этиляпти.\nРеспублика ихтисослаштирилган педиатрия илмий-амалий тиббиёт маркази бўлим бошлиғи Динора Дўстмуҳаммедова ўткир респиратор инфекциялар билан боғлиқ жараёнлар, умуман касалликнинг келиб чиқиш сабаблари, тарқалиши ва кечиши ҳақида маълумот берди.\nМутахассиснинг сўзларига кўра, ўткир респиратор касалликлар (ЎРК) – ҳаво-томчи орқали юқиб, нафас йўлларининг турли қисмлари яллиғланиши ва интоксикация синдроми билан кечадиган вирусли хасталиклар гуруҳидир.\nЎРК болаларда юқумли касалликлар умумий сонининг 90 фоизини ташкил этиб, уларнинг барчаси мавсумий характерга эга. Яъни, бу хасталиклар йилнинг бошқа даврларига нисбатан айнан куз-қиш мавсумида кўп учрайди. Бу гуруҳга бир неча касалликлар, хусусан, вирусли – грипп, парагрипп, аденовирус, ротавирус, энтеровирус, шунингдек, бактериал– пневмококк, менингококк, стафилококк кабилар киради.\nШифокор кунлар совиб, ҳаво бироз пасайиши билан ёш болалар ўртасида ЎРК нега кўп учрашига тўхталди.\n“Боиси айни шу пайтда уларнинг иммун тизими сустлашиб, касалликка қарши курашувчанлиги сезиларли даражада пасаяди”, - дейди Динора Дўстмуҳаммедова.\nУнинг сўзларига кўзларига кўра, айрим ота-оналар фарзандида касалликнинг катарал – бурун оқиш, аксириш, йўтал, бош оғриғи каби белгилари кузатилса-да уларни боғча ёки мактабга юборишга монелик қилмайди. Бу эса нотўғри. Чунки болалар бир-бири билан ўзаро мулоқотда бўлиши натижасида касалликнинг кенг тарқалишига замин яратилади.\nЎРК ҳаво-томчи орқали юқиши сабабли, вирус таначалари аксирганда ёки йўталганда 2-3 метргача тарқалиб, кўпчиликни зарарлайди. Шу боис вирусга чалинган болани алоҳидалаш ва уни якка тартибда даволаш лозим.\nБу касалликнинг кечиши бола организми, хусусан, унинг иммун тизими билан бевосита боғлиқ. Айримларда хасталик енгил даражада ўтса, баъзиларда бирмунча оғирроқ кечади. Касаллик асосан тумов билан бошланади.\nКейинчалик бурун оқиши кузатилиб, дастлаб шиллиқ, кейинчалик яшил бўлиб оқади. Шунингдек, йўтал, томоқ қичиши, тана ҳароратининг кўтарилиши, катта болаларда томоқ оғриши, кичик ёшдагиларда эса томоқ қизариб, овқат ейишга қийналади.\n9 Ноябр, 21:10


Синоптиклар республикада шу ҳафтада кутилаётган об-ҳаво ҳақида маълумот берди - UzNews.uz\nСиноптиклар республикада шу ҳафтада кутилаётган об-ҳаво ҳақида маълумот берди\nҲафтанинг иш кунларида иссиқ ҳаво ҳарорати сақланиб туриши, дам олиш кунлари эса +27 даражагача тушиши кутилмоқда.\nЎзгидромет хабарига кўра, бугун Ўзбекистон ҳудудида об-ҳаво жуда иссиқ бўлади, ҳарорат +39…+42 даражагача, жанубий туманларда ва Навоий ҳамда Бухоро вилоятларининг чўл зонасида +43…+44 даражагача кўтарилади.\n23 июнь куни Қозоғистондан атмосфера фронти ўтиши билан Ўзбекистонда об-ҳаво шароитларининг ўзгариши кутилмоқда.\nТошкент вилоятида эрталаб ва кечга, Тошкент, Андижон, Наманган ва Фарғона вилоятларининг тоғолди ва тоғли туманларида айрим жойларда қисқа муддатли ёмғир ёғиши ва момақалдироқ бўлиши мумкин.\nКундузги ҳарорат сезиларли даражага пасаяди ва +35…+40 даража атрофида, жанубда ва чўл зонасида +42 даража бўлади. Ҳаво оқимининг ўзгариши билан шамолнинг тезлиги секундига 15-20 метргача кучаяди.\n24-25 июнь кунлари республикада об-ҳаво ёғингарчиликсиз бўлади. Ҳарорат кечаси +19…+24 даража, кундузи — +35…+40 даража бўлади.\n26 июнда мамлакат шимолига, 27 июнда қолган ҳудудларга Волгабўйидан совуқ антитциклон кириши кутилмоқда. Ҳаво ҳарорати 8-10 даражага пасайиб, +27…+30 даражани ташкил қилади. Тунги ҳарорат эса — +19…+24 даража бўлади.\nКаменск-Шахтинскийдаги палаткали лагерда вафот этган ўзбекистонлик юзасидан ахборот берилди\n25 сентябрь, 09:12\n4 октябрдан умра ибодатини амалга оширишга рухсат берилди\n30 июль, 18:59\nЙил бошидан буён Ўзбекистондан кўчиб кетган фуқаролар сони ҳақида маълумот берилди\n29 июль, 10:34


Фарғона вилояти.Цементнинг сифатсизгили инсон ҳаёти учун ҳавфли - Истеъмолчилар ҳуқуқларини ҳимоя қилиш Агентлиги\nХонадонида қурилиш ишларини бошлаган У.Н. Ўзбекистон туманида жойлашган “Moderna Cement Industries” МЧЖ шаклидаги қўшма корхонадан цемент сотиб олди. Бир қарашда цементнинг ташқи кўриниши сифатлига ўхшади. Аммо истеъмолчи ушбу корхонага ишонч билдириб цементни қўли билан ушлаб кўрмади, ҳатто сертификатини ҳам сўрамади..\nУйга келтириб туширилган цементни ишлатиш жараёнида яроқсизлиги маълум бўлди. Бундан ташқари, қоплари ичидаги ярим қисм цементлар қотиб қолганди. Фойдаланишнинг имкони бўлмагач У.Н нима қиларини билмай қолди. Бир томонда усталар ўз ишни бошлай олмаган бўлсалар, иккинчи томондан уни қандай қилиб алмаштириб олиш тўғрисида боши қотди. Ахир цемент энг муҳим қурилиш материали , у сифатсиз бўлса инсон ҳаёти учун катта хавфларни туғдириши мумкин-ку?!.\nШу ҳаёлда истеъмолчи юзага келган ҳолат бўйича корхонага мурожаат қилиб, ўзининг қонуний эътирозларини билдирди. Корхонадан вакил келиб, ҳолат билан жойида танишиб ҳам кетди. Истеъмолчининг қонуний талабларини қондирилиши бўйича ваъдалар ҳам берилди. Бироқ масала ҳал қилинмай қолгани боис Истеъмолчилар ҳуқуқларини ҳимоя қилиш агентлигига мурожаат қилди. Агентликнинг Фарғона вилояти ҳудудий тузилмаси томонидан муаммо ўрганилди. Ҳақиқатан ҳам бу қурилиш материали корхонада нотўғри сақланганлиги сабабли сифатсиз ҳолга келгани маълум бўлди. Шу сабабли цемент маҳсулоти учун тўланган 5 000 000 сўм истеъмолчининг талабига кўра МЧЖ томонидан қайтариб берилишига эришилди.\nCategories: Муаммо: мурожаат ва натижа, Янгиликлар 18.08.2020


16:20 / 19.02.2016\nМeduza.io сайти ўз ўқувчиларига смартфонларни ҳимоя қилишни эслатиб, бунинг учун сабаблар ва бу борадаги тавсия ҳамда маслаҳатларини келтирди.\n1. Нега маълумотларни ҳимоя қилишим керак? Улар кимга керак?\nМисол учун, фирибгарларга. Смартфондаги маълумотлар орқали банк ҳисоб рақамингиз, мобил ҳамёнингиз ёки ёзишмаларингизга эришиш мумкин. Бундан ташқари, виждонсиз махсус хизмат ходимларининг қурбонига айланишингиз ҳам мумкин.\n2. Қандай маълумотлар ҳақида гапираяпсиз?\nҲар бир инсон қандай маълумотни йўқотишдан қўрқишини ўзи ҳал қилади. Техник нуқтаи назаридан уларни иккига ажратиш мумкин. Смартфонигиздаги ва “булут тизими”даги маълумотлар. Бу ажратиш жудаям муҳим, чунки уларнинг ҳимоя тизими ҳар хил.\n3. Смартфон хотирасидаги маълумотларни қандай ҳимоя қилиш мумкин?\nЭнг оддий қоидалардан бири бу смартфонингизни қўздан қочирманг ва уни бирон бир ўғри олиб кета олмайдиган жойда сақланг. Албатта экран блокировкаси (screen lock) маълумотларни ҳимоя қилишнинг энг асосий усулларидан бири ҳисобланади. Бундан ташқари, ҳар хил смартфонлар бир қанча турдаги ҳимоя воситаларини ишлатишга имкон беради: пароль, пин-код, график калит (бармоқлар ёрдамида чизиладиган махфий калит), юзни ёки бармоқ изини аниқлаш кабилар.\n4. Пин-код паролдан қандай фарқ қилади?\nУнчалик фарқ ҳам йўқ: пин-код фақатгина сонлардан ташкил топса, пароль сонлар ва сўзлардан ҳам ташкил топиши мумкин.\n5. Қайси ҳимоя воситаси энг яхши?\nЭнг яхши ҳимоя воситаларидан бири бу кўпгина сон ва ҳарфлардан иборат бўлган узун ва қийин пароль. Бундай восита барча смартфонларда мавжуддир. Айтиб ўтиш керакки, барча воситаларнинг ҳам камчилиги мавжуд. Масалан, узун паролни эслаб қолиш мушкул, график калитни экранда қолдирилган издан билиб олиш, ҳаттоки бармоқ изини ҳам кўчириш мумкин.\n6. Агар хотирам суст ва ҳар доим телефонимни унутсам нима қилиш керак?\nБундай ҳолатларда олдини олиш меъёрларига амал қилиш зарур. Айфонларда ва Android’ларда ҳам харита орқали телефоннинг жойлашган жойини қидириб топиш имконияти киритилган. Бундан ташқари айфонларда ўн марта нотўғри пароль киритилганда автоматик тарзда барча маълумотларни ўчириб юбориш имконияти мавжуд (фақат уни олдиндан телефоннинг пароль бўлимида ёқиш зарур). Агар сизнинг фарзандларингиз бўлса ва уларнинг қўлига телефонингиз тушиб қолса, бундай восита ачинарли оқибатга олиб келиши мумкин.\n7. Android автоматик тарзда маълумотларни ўчира олмайдими?\nЙўқ. Лекин айфонлар каби Android’даги маълумотлар ҳам шифрланган бўлади. Тўғри айфонлардан шифрлаш автоматик тарзда бўлса, Android’да эса бу имкониятни ёқтириб олиш мумкин. Агар жиноятчи смартфонни қўлга киритиб, ундаги маълумотларни олишга уриниб кўрса, улар автоматик тарзда шифрланиб қолади.\n8. SD-картадаги маълумотлар ҳам шифрланадими?\nФақат саноқли Android смартфонлари SD-картадаги маълумотларни шифрлай олади. Агарда бу имкониятни смартфоннинг созламаларидан топа олмасангиз, унда ҳеч қандай керакли маълумотларни сақламасликка ҳаракат қилинг. Яна бир йўли SD-картали смартфонларни сотиб олманг.\n9. “Булутлар тизими” даги маълумотларчи?\n“Булутлар тизими”да маълумотларни олиш ҳуқуқи Apple ID ёки Google Account паролларини киритиш орқали амалга оширилади. Энг муҳими бу пароллар мустаҳкам бўлганидир. Смартфонингизга мукаммал пароль қўйиб, Apple ID ёки Google Account’нинг паролларини оддий қилиб қўйиш бу аҳмоқлик.\n10. Яна нималарнинг олдини олиш керак?\nШубҳали дастурлардан эҳтиёт бўлиш зарур, айниқса электрон дўконларнинг (App Store ва Google Play) текширувидан ўтмаганлардан. Буни олдини олиш учун дастурга қолдирилган фикрларни ўқинг.